Donostia Zinemaldia :: ELEFANTE BLANCO\nHemen zaude: Lehen orrialdea › 60. Edizioa 2012 › Sailak eta filmak › Made in Spain › ELEFANTE BLANCO\n(ELEFANTE ZURIA) • PABLO TRAPERO PABLO TRAPERO - 2011\nNicolás apaiza da, eta oihanaren erdian egiten du lan. Gau batez, paramilitarrek bere taldeko kideak eraso eta hilko dituzte. Berari ihes egitea eta ezkutatzea baino ez zaio aterako. Sentitzen duen ezintasunagatik eta erru-sentimenduagatik zapuztuta, bere lagun zahar Julián apezaren gonbidapena onartuko du. Hark Buenos Airesera joan dadin eskatuko dio, Villa Ciudad Oculta izeneko txabola-eremu bateko proiektuan lan egitera. Nicolásek eraikuntza-prozesuan dagoen Elefante Blanco eraikin-puskaren oinetan garatuko du bere lana. Eraikinak ospitale publiko izan behar zuen, baina orain, etxerik ez dutenentzat babesleku eta auzoko haurrentzat jolastoki izateko baino balio ez duen zementuzko xasisa besterik ez da. Han ezagutuko du Luciana, obrei berriz ekiteko borrokan ari den abokatu saiatua. Hiruek batera, arazoei aurre egiteko behar duten indarra batuko dute; baina, batez ere, fedea eta entrega, konpromisoa eta eskuzabaltasuna, hierarkiaren immobilismoa eta bakoitzak bizi dituen mugimendu tektonikoak ulertzeko modu ezberdinei egin beharko diete aurre.\nZuzendaria 1999an egin zen ezagun, Veneziako jaialdian aurkezturiko Mundo grúa lanarekin. El bonaerense (2002) Canneseko Un Certain Regard sailean estreinatu zuten. Urte horretan bertan Matanza Cine Buenos Aires ekoizpen-etxea sortu zuen. 2004an Veneziara itzuli zen Familia rodante lanarekin, eta ondoren, Nacido y criado (2006) eta Leonera (2008) egin zituen; azken hau Cannesen eta Donostiako Horizontes Latinos sailean lehiatu zen. Carancho (2010) Argentinak ingelesezkoa ez den film onenaren Oscar sarietara aurkezturiko filma izan zen, eta Elefante Blanco Canneseko azken jaialdiko Un Certain Regard sailean izan zen. Trapero Donostia Zinemaldiaren Epaimahai Ofizialeko kide izan zen 2010ean.\nELEFANTE BLANCO (ELEFANTE ZURIA)\nPABLO TRAPERO (ARGENTINA-ESPAINIA)\n7 DIAS EN LA HABANA (Zabaltegi Bereziak) filmaren zuzendarien bat eta ELEFANTE BLANCO-ren (Made in Spain) zuzendaria\nJuan Gordon ekoizlea


Energia-trantsizioaz mozioa aurkeztu dute EAJ-PNV eta PSEk, elektrikez EH Bilduk | Mondraberri Arrasateko Ataria\nHasiera Albisteak Energia-trantsizioaz mozioa aurkeztu dute EAJ-PNV eta PSEk, elektrikez EH Bilduk\nEnergia-trantsizioaz mozioa aurkeztu dute EAJ-PNV eta PSEk, elektrikez EH Bilduk\nOsoko Bilkurak aztertu ditu Udal-gobernuko taldeen ‘konektatu energia trantsizioarekin’ mozioa eta EH Bilduren ‘deskonektatu elektriketatik’ mozioa.\nEAJ-PNV eta PSEren MOZIOA:\n“Trantsizio energetikoari aurre egiteko lanak – nahiz eta termino hori garai hartan normalizatuta ez egon – bultzatu zuen Eusko Jaurlaritza duela ia 40 urte Energiaren Euskal Erakundea sortzera. Petrolioarekiko mendekotasuna garrantzitsua zen, eta da oraindik ere. Ordutik, Euskadik energia berriztagarriak, eraginkortasuna eta baliabide propioen aldeko apustua bultzatzen ditu, energia-eredu berri baterako trantsizio-prozesu horri aurre egiteko”.\n“Euskal gizarteak bere energia-eskaerari erantzun behar dio, eta euskal energia-ereduak gero eta jasangarriagoa den eredu baterantz migratzen jarraitzen du. Eredu horrek kalitatezko hornidura lehiakorra bermatuko du, berriztagarrien ekarpen gero eta handiagoan oinarrituta eta petrolioaren deribatuen erabilera minimizatuta. Herritarrak gero eta gehiago jabetzen dira klima-aldaketak dakarren erronkaren erantzule ere badirela. Honek, gaur egun, bultzada handia ematen die Euskadin energia demokratizatzeko eta ingurumenarekiko berme osoz egiteko egokitu ditzakegun politikei”.\n“Euskadi energia-eskaera handiko herrialdea da, batez ere industria-izaeragatik, baina garraioa da energia gehien kontsumitzen duen sektorea (kontsumitzen den energia guztiaren % 43). Enpresek merkatu elektrikorako sarbidea behar dute, baldintza lehiakorretan, ekonomiaren zati handi bat eta kalitatezko enplegu asko horren mende daudelako”.\n“Balantzaren beste aldean, beste errealitate bat dugu: energia gutxi ekoiztea. Horrek kanpora erostera behartzen gaitu, eta beste batzuek ezartzen diguten prezioan egitera. Autosufizientzia falta horrek elektrizitatearen prezioari eragiten dio, gure etxeetako argi-fakturari, batez ere ahulenei, eta gure enpresei eta haien lehiakortasunari”.\n“Demagogia- eta amorru-diskurtsoak zabaltzeaz harago, gure esku dauden ekimenekin jardun behar dugu. Irakurketa sinplista eta partzialetatik harago, eraikitzaileak izan behar dugu, eta ez ditugu baztertu behar ingurumen- eta energia-erronkari aurre egiteko bideak. Mota guztietako berriztagarriak (eta biltegiratze-soluzioak) areagotzea, parke eolikoak eta fotovoltaikoak barne, eta energia aurreztea funtsezkoak dira”.\nHori adierazita, ‘Konektatu energia transizioarekin’ lelopean, EAJ-PNV eta PSEko udal-taldeek ondokoak proposatu zituzten:\n1.- Udal honetan ordezkatuta dauden alderdiek Euskadin energia berriztagarriak ezartzeko eta energia aurrezteko duten konpromiso politikoa berrestea.\n2.- Herritarren kontzientzia zorrotz eta egiazkoa sortzen laguntzea, trantsizio energetikoarekin eta klima-aldaketaren erronkarekin bat etorriz jardutea errazteko.\n3.- Euskal Autonomia Erkidegoko lurralde- eta toki-erakunde guztiei eskatzea trantsizio energetikoan beren zeregina betetzen jarrai dezatela eta efizientzia, berriztagarriak eta energia kudeatzeko kooperatibak eta energia-komunitateak bultzatzeko faktore erabakigarriak sar ditzatela.\n4.- Herritarrei dei egitea energia-komunitateen autokontsumo formulekin bat egiteko aukera baloratu eta aztertzeko.\n5.- Eremu ekonomiko, sozial, politiko eta akademikoko eragile publiko eta pribatuekin lankidetzan aritzea, energia-eskariak eta haren prezioak dakarten erronka komunari irtenbideak elkarrekin sortzeko”.\nEH BILDUREN MOZIOA:\n“Argindarraren prezioa maximo historikoetan; fakturak igotzen; enpresa elektrikoak aberasten, herritarrak boretzen eta Espainiako Gobernuak hori baimentzen. Hori da, hain zuzen ere, herritarren aurka egiten ari den iruzur handiaren laburpena. Iruzur horrek ondorio larriak izan ditu familietan, enpresa txiki eta ertainetan edo dena txikietan. Gobernuek, politikariek, elektrikoek eta guztiek partekatzen dituzten interes ekonomikoek sortutako eta baimendutako iruzurra”.\n“Haiek izan ziren, Espainiajko Estatua gobernatu duten alderdiak, bai PSOE eta baita PP ere, enpresa publikoak pribatizatu, saldu eta desegin zituztenak, sistema desarautuz eta “merkatuaren” esku utziz. Administrazio Kontsieluek kontrolatzen eta manipulatzen duten merkatuaz ari gara, bi alderdiotako presidente eta ministro ohiez osaturikoa. Helburu bakarrarekin: energia bezalako funtsezko ondasun baten kontura aberastea”.\n“Horrela eraiki zuten haien neurrira eginiko merkatu elektrikoa, energia merkeena garestienaren prezioan ordaintzera iristeraino. Argindarrarekin espekulatu eta manipulatzen dute merkatua, ura edo haizea bezalako ondasun publikoen bitartez. Oligopolioko enpresa handiek, Endesa, Iberdrola edota Naturgyk, milioi askoko irabaziak matetzen dituzte urtero, kontsumitzaileei dirua lapurtzen eta ekoizleei lurraldeak ebazten dizkieten bitartean, ondorio sozial eta klimatiko oso larriak eraginez. Zerutik eroritako etekinak dituen sare oso bat osatu dute urteotan, argindar konpainietako akziodunen poltsikoetan amaitzen dena. Negozio biribila”.\n“Egoera horren aurrean, eskandalu horri aurre egiteko neurri koiunturalak eta adabakiak besterik ez ditu hartu Espainiako Gobernuak, iritzi publikoaren eta indar politiko subiranisten eta aurrerakoien presioak derrigortu duten arte. Eta enpresa handien onurei eragindo dien neurri bakarra hartu duenean, enpresa xantaia egin diote eta mehatxura jo dute; ez bakarrik Espainiako Gobernuari, baita argindarraren faktura merkatuko zaiela espero duten milaka herritarrei ere. Eliteen eta gehiengo sozial eta herrikoein arteko pultsu baten aurrean gaude, finean”.\n“Bada, guk, katalanek, euskal herritarrek eta galiziarrek, fronte komun bat osatu dugu gaur oligopolio energetikoaren mehatxuen aurka, Espainiako Gobernuak iruzur elektrikoari egiturazko neurriekin aurre egiteko erakutsi duen borondate eta ekintza falta salatzeaz gain”.\n“Izan ere, gure herrialdeek, Herrialde Katalanek, Galizak eta Euskal Herriak, ez dute iruzur elektrikoari eta horren erantzuleei aurre egiteko beharrezkoa dugun subiranotasuna. Gure parlamentuak eta gobernuak Espainiako Estatuari lotuta daude, eta horrek guzti horrek gertatzea ahalbidetzen du. Gaur-gaurkoz, merkatuan esku hartu ahal izateko, oligpolio elektrikoari aurre egiteko eta gobernuak ausarida faltgatik hartu nahi ez dituen neurriak martxan jartzeko tresna propioak ukatzen zaizkigu”.\n“Espainiako Estatuarekiko dugun menpekotasun energetiko eta politikoa oztopo argi bat da gure herritarrak enpresek egiten dituzten gehiegikerietatik babesteko. Prezioai muga jartzea, arlo publikotik esku hartzea eta kontrolatzea eragozten digu horrek. Tarifa propioak, arau propioak, merkatu propioak eta, beraz, irtenbide propioak sortzea eragozten digu. Azken finean, publiko zena berreskuratzea galarazten digu”.\n“Gure herriek subiranotasun energetikoa ez izateak oso garesti ateratzen zaigu galiziarroi, katalanoi eta euskal herritarroi. Bada garaia gure nazioen eraikuntzan ere burujabetza energetikorantz aurrera egin dezagun, ezarritako oligopolioa apurtuko suten sistema propioak izan ditzagun, bidezko sistema publikoitk eraikitzeko eta argindarra errespetatzeko, oinarrizko ondasun eta eskubide gisa”.\n“Horrexegatik, oligopoliaoren xantaia onartezinari elkarrekin erantzungo diogu. Euskal Herriko, Galiziako eta Kataluniako herritarrei xantai horri era bateratuan erantzuteko deia luzatzen diegu, argindarraren itzalaldi masiboa eta kazola-jotzea egin dezaten datorren urriaren 8an, ostiralez, 22:00etatik 22:30era. Aldi berean, sindikatuak, udalerriak, gizarte-eragileak eta mota guztietako elkarteak gonbidatzen ditugu egitasmo honekin bat egitera, gure nazioetatik mezu argia bidaltzeko argindarraren prezioaren gorakada entengabearen aurka”.\n“Halaber, Arrasateko Udala, gizarte-ongizatea eta eneregairen baitan kokatzn diren prestatzio, zerbitzu eta laguntzak planifikatu, antolatu, optimizatu eta egituratzeko oinarriak hartu behar ditu”.\n“Eta honela, Eusko Jaurlaritza interpelatzen dugu, lankidetza publiko-komunitarioa, deszentralizatua eta kontrol publikoa bermatuko dituen neurri zehatzak har ditzala presazko izaerarekin”.\n“Itzali ditzagun argiak eta egin dezagun zarata, gure haserrea eta gure amorrua entzun dezaten.\nEAJ-PNV eta PSEren mozioaren inguruko bozketako emaitzak:\nEH Bilduren mozioaren inguruko bozketako emaitzak:


Merezi dutenei, txalo zaparrada - Urola Kostako Hitza : Urola Kostako Hitza\nMerezi dutenei, txalo zaparrada\nAzpeitiko Euskal Antzerki Topaketetako azken saioa izango da bihar. Iñaki Bergara ‘Pio’ eta Kontxu Odriozola omenduko dituzte, eta ‘Ahantzitako oroitzapenak’ obra emango dute gero.\n‘Ahantzitako oroitzapenak’ kontzertu antzeztuko irudi bat. (Felipe Murillo)\nEuskal Herriko antzerkigintzan arrastoa utzi duten bi azpeitiar oroitzeko eguna izango da biharkoa. Izan ere, Azpeitiko Euskal Antzerki Topaketen azken saioan, Iñaki Bergara Pio eta Kontxu Odriozola zendu berriak omenduko dituzte. Haiei txalo zaparrada handi bat eskainiko diete Soreasu antzokira joaten diren guztiek, 21:30ean hasiko den ekitaldian. Antolatzaileen arabera, zerbait “intimoa” izango da. Bideo bat osatu dute bi aktoreen irudiekin, eta, lehenik, hori proiektatuko dute. Gero, Nagore Aranburuk eta Pedro Otaegik hartuko dute hitza, “gertutik” ezagutu zituztelako bi aktoreak. Horren ostean, bien senitartekoak igoko dira agertokira, eta oroigarri bana jasoko dute. Herriko antzerki mugimenduko jendea ere igoko da oholtzara, beren hurbiltasuna adieraztera. Ahantzitako oroitzapenak Ordu laurden inguru iraungo duen omenaldiaren ostean, Felipe Murillo azpeitiarrak zuzendutako Ahantzitako oroitzapenak kontzertu antzeztua hasiko da. Getarian estreinatu zuten duela urte eta erdi, eta Azpeitian bigarren aldiz taularatuko dute. Alzheimerrak jota dago Maritxu, eta haren istorioa kontatuko dute emanaldian, Maritxuk berak (Itziar Aizpuru) eta haren biloba Maddik (Maialen Urbieta). Bitarte horretan, istorioaren nondik norakoak kantu batzuekin lotuko dituzte, eta Getariako Elkano abesbatza ariko da horiek abesten. Kanta ezagunak entzun ahal izango dira saioan: Ruper Ordorikaren Zaindu maite duzun hori, Benito Lertxundiren Itzaltzuko bardoa, Maritxu Nora Zoaz lau ahotsetara… Abesti batzuk musikaz lagunduko dituzte, eta besteak a capella izango dira. Musikariak honako hauek dira: Maite Bereziartua (pianoa), Unai Martinez (gitarra), Unai Frantzesena (perkusioa) eta Jone Urbieta eta Izaro Lestayo trikitilariak. Murilloren arabera, “hunkigarria” izango da saioa. “Badauka halako puntu bat. Amonak bere gaixotasunetik bere bizitza izan dena azaltzen du; gauza onak eta ez hain onak izan direnak. Baina beti modu positiboan”. Murillok idatzi du istorioa, eta Uxue Alberdik egokitu du emanaldirako. Bigarren saioak Iñaki Piorekin eta Odriozolarekin loturarik ez badu ere, haren izenburuak jokorako aukera ematen du: Ahantzitako oroitzapenak. Ea Kontxu eta Pioren oroitzapena inoiz ez ahazteko emanaldia izaten den biharkoa.


Aimar Galarragak Urrezko Harrijasotze Txapelketako finala jokatuko du larunbatean - Orio - Karkara.eus\nAimar Galarragak Urrezko Harrijasotze Txapelketako finala jokatuko du larunbatean\nKarkara 2020-03-03 13:30\nAzpeitiako Izarraitz Pilotalekuan izango da lehiaketa, 18:30etatik aurrera.\nAimar Galarraga harrijasotzaile oriotarra Urrezko Harrijasotze Txapelketako finalean izango da, hirugarren urtez jarraian. Aurtengo finalean, Xabier Peñagarikoano eta Urdax Magunazelaia izango ditu aurkari.\nHarrijasotzaileez gain, aizkolariak ere lehiatuko dira igande honetan Azpeitiako pilotalekuan, 18:30etatik aurrera. Gizonezkoek Urrezko Binakako Aizkolari Txapelketako finalak jokatuko dituzte, kategoria desberdinetan: seniorrak, 23 urte azpikoak eta 19 urte azpikoak. Emakumezkoek, berriz, Urrezko Banakako Aizkolari Txapelketakoak.


Bideratuta daude herritarrek 2020ko aurrekontu irekietan aukeratu zituzten bost proiektuak - Artikulua - Gipuzkoa ETORKIZUNA ORAIN\nBideratuta daude herritarrek 2020ko aurrekontu irekietan aukeratu zituzten bost proiektuak\n15.000 lagun inguruk hartu dute parte prozesuaren fase ezberdinetan, eta Gipuzkoako Foru Aldundiak ekimenaren balorazio oso positiboa egin du.\nEider Mendoza Gipuzkoako Foru Aldundiko Gobernantzako foru diputatuak 2020ko aurrekontu irekien prozesuaren balorazio oso positiboa egin du eta, azaldu duenez, bideratuta daude eta martxan dira herritarrek aukeratu zituzten bost proiektuak. “Zailtasunez betetako bidea izan da, baina hala ere herritarrei hitza eman eta, gero, pandemia betean, hauek egindako hautuak errealitate bihurtu edo errealitate bihurtzeko bidean jartzeko gai izan gara”, azpimarratu du. “Gobernantza irekia eta elkarlanekoa erakunde honen DNAren parte bihurtu nahi dugu, eta ahalegin horretan argi dago aurrekontu irekiak bezalako tresna batek duen erabilgarritasuna. Horregatik, ekimenak jarraipena izango du datozen urtetan”, iragarri du.\nMendoza hedabideen aurrean agertu da gaur goizean, 2020ko aurrekontu irekien prozesuak eman duenari buruzko balantzea egiteko. Berarekin izan da Mikel Pagola, Herritarren Partaidetzako foru zuzendaria. Foru diputatuak gogoratu duenez, ekimen honen bitartez, Aldundiak Herritarren Partaidetzari buruzko 5/2018 Foru Arauak eta Etorkizuna Eraikiz ereduak jasotako helburuak gauzatu nahi ditu: gizartearen parte hartzea sustatzea, lurraldeak gaur eta bihar izango dituen etorkizunak identifikatzeko; emakume eta gizonen arteko berdintasun baldintzetan; herritarren eskubide demokratikoak garatzea; eta politika eta administrazio publiko eraginkorrago eta herritarrekiko gertuago daudenak lortzea. “Politika egiteko modu berri batean sinesten dugu, herritarrengandik gertuago kokatuko gaituena, eta norabide horretan doa ekimen hau”, esan du. Aurtengo prozesuan bost izan dira aukeratutako proiektuak:\n1. Gaixotasun Larrien aurkako Ikerketa.\nZer da: Gaixotasun larrien aurkako ikerketa babestea laguntza lerroa: minbizia, alzheimerra…\nHelburua: Ikerketa taldeei babesa ematea, langile gehiago edota ekipamendu teknologiko hobeagoa lortzeko, gaixotasun larriei aurre egiteko ikerketetan aurrerapausoak emateko.\nZer egin da: hautaketa fasean proiekturik bozkatuena izan zen. 2020ko udazkenean onartu zen esparru honetako ikerketak finantzatzeko deialdi irekia. Honi esker, 118.336 euro bideratu dira, bi proiektu finantzatzera: 89.013, BERC Polymat zentroarentzat, eta 29.323, CIC biomaGune zentroarentzat. Programa honen helburua da eremu horretan dauden ikerketa egiten duten zentroei laguntzea, horrelako gaitzen aurkako borrokan aurrera egiteko balioko duten ekipamendu, azpiegitura proiektu eta inbertsioetan; gaixotasun guztiak hartzen dira kontuan, COVID-19 barne.\n2. Klimarekiko konpromisoa.\nZer da : Klimaren konpromisoa duten hiritarren liga eratzea.\nHelburua: Gipuzkoako herritarrekin elkarlanean aritzea, klima aldaketaren kontrako ekintza eraginkor eta tokikoak martxan jartzeko, eta honi esker guztion artean Gipuzkoa erresilentea eraikitzeko.\nZer egin da: Klimarekin konprometitutako herritarren Liga eratuta dago jada. Abiapuntu bezala, inkesta zabal bat egin zen gai honen inguruan (600 herritarri), eta honen ondorioz argi geratu zen gai honek gero eta gehiago kezkatzen dituela gipuzkoarrak. 2020 urtean ikerketa eta diseinu fasea egin da, eta Liga datozen hilabeteetan aurkeztuko da. 2021 urtean zehar, erronka luzatuko zaie herritar guztiei, eguneroko ekintza txikiekin klima aldaketaren kontrako borrokan aurrerapausoak emateko. Lehiaketa modura planteatuko da: herritar taldeek elkarren kontra lehiatuko dira, udalerriak ere… Eta, prozesuaren amaieran, sariak ere egongo dira.\n3. Indarkeria matxista prebenitzea gazteen artean.\nZer da: Indarkeria matxistaren prebentzioa Gipuzkoako haur eta nerabeekin, hezkidetza tresna baliatuz.\nHelburua: Ikus-entzunezko materialaz baliatuz haur eta gazteengan indarkeria matxista gaia lantzea; indarkeria matxistarekiko jarrera kritikoa eta aktiboa sustatze aldera.\nZer egin da: Esparru honetan, aditu ezberdinak kontsultatu dira eta hiru ikuspuntutatik ari da lanean Aldundia: feminista, pedagogikoa eta hezkidetzakoa. Abiapuntu honetatik, ikus-entzunezkoak ekoitzi dira, indarkeria matxistaren prebentzioa lantzeko talde-dinamiketan erabiltzeko (ikastetxetan, aisialdirako topalekuetan…). Ikus-entzunezko guztiak ia amaituak daude, urte honetako lehen hiru hilean eskuragarri egongo dira:\n6-8 urte bitartean animaziokoz bideo bat.\n8-10 urte bitartean bideo-joko bat.\n10-12 urte bitartean fikziozko bideo bat.\n12-14 urte bitartean mugikorrerako aplikazio bat.\n4. Etxebizitza bazterkeria egoeran dauden pertsonen arretarako zentroa.\nZer da: Gizarte bazterketako egoeran dauden pertsonen arretarako zentro berria sortzea.\nHelburua: Gizarte bazterketako egoeran dauden pertsonei ostatu zerbitzu bat eskaintzea, intentsitate ertaineko eta handiko laguntza orokorrekin, batez ere laguntza eta babes funtzioa betetzeko eta, hala badagokio, kalteak murrizteko. Pertsonaren garapena, integrazioa, herritartasun aktiboa eta ingurunean parte hartzea bultzatzea.\nZer egin da: Etxebizitza bazterkeria egoeran dauden pertsonen Harrera eta laguntzarako zentroa, Elkar-EKIN proiektuaren testuinguruan kokatzen da. OSI Donostaldiarekin eta Donostiako San Juan de Dios Ospitalearekin elkarlanean jarri da martxan proiektu hau, elkarlanean, etxebizitza bazterkeria egoeran dauden, behar soziosanitarioak dituzten eta prozesu errehabilitatzaileak garatzeko gai ez diren pertsonei zuzenduta.\nZentroak intentsitate baxua zein altua hartuko ditu barne, eta egoitza etxe bat izango du, 24 plazarekin. Bertan, gaueko arreta, konbalezentzia, egoitza arreta eta emakumeentzako modulua aurreikusten dira, eta baita ere eguneko arretarako zentroa.\nDonostiako San Juan de Dios ospitalearen eraikinean egingo da ekimena, eta eraikinean obrak eta egokitzapenak egin beharko dira horretarako. 2020 urtean zehar, arkitektura proiektua egin da, eta lan eredua, funtzioak eta ebaluazio metodologia definitu dira. Lanak 2021 honetan hastea espero da, eta datorren urte bukaerarako azpiegitura martxan izatea da helburua.\n5. Bertako produktuen kontsumoa sustatzea.\nZer da: Bertako produktuen kontsumoa sustatzeko proiektua.\nHelburua: Gipuzkoako gizarteari bertako produktu osasungarriak eskaini eta hauen kontsumoa sustatzea, lurraldeko lehen mailako sektorea indartzea eta landa inguruneak Gipuzkoako gizarteari eskaintzen dizkion onurez sentsibilizatzea.\nZer egin da; 2020ko abenduan, eta Gabonei begira, martxan jarri zen ‘Etxekoak’ komunikazio kanpaina potentea. Hemen, lurraldeko lau baserritar ziren protagonistak, eta gipuzkoarrak animatzen ziren Gabonetako erosketetan bertako produktuen aldeko apustua egitera.\nPagolak, bere aldetik, prozesu guztiaren nondik norakoen errepasoa egin du. Gogoratu duenez, 2019ko martxoan hasi zen ekimena, herritarren proposamenak jasotzeko fasea egin zenean: 290.000 galdetegi buzoneatu ziren, eta 12 topaketa egin, 471 parte hartzailerekin. “Guztira, prozesu honetan 1.083 ekarpen jaso genituen, eta gizarte politika, mugikortasuna eta ekonomia izan ziren gairik aipatuenak”, esan zuen. Ondorengo hilabeteetan, jasotako proposamenak “garbitu” eta, ondorioz, 12 proiektu aurre-aukeratu zituen Gipuzkoako Foru Aldundiak.\n2020ko urtarrilean, berriz, 12 proiektu horien arteko aukeraketa fasea burutu zuen Aldundiak, berriro ere herritarrak protagonista bihurtuta, 6 proiektu aukeratu behar baitzituzten. Eskuorriak buzoneatu ziren etxe guztietara, web orria martxan jarri zen, aurrez aurreko topaketak egiten dira… Prozesu horretan, denera, 13.087 pertsonak hartzen dute parte. Ostera, ordea, COVID-19 gaitzaren pandemiaren iritsierak eragin zuzena izango du aurrekontu irekien proiektuan: alde batetik, aurrekontu zuzkidura erdira murriztuko da eta, bestetik, herritarrek aukeratutako proiektuetako bat ezingo da burutu, nazioarteko mugikortasuna baitu ardatz.\n“Eta, honela, zailtasunak zailtasun, 2020ko aurrekontu irekien ibilbidearen amaierara iritsi gara, eta esan dezakeguna da bide honetatik finantzatu diren 5 proiektuak martxan daude eta, ondorioz, berri oso pozgarria dela”, esan du Pagolak. Bere ustetan, egungo egoera prozesua amaierara arte eraman eta osatzea lortzea arrakasta bat izan da. “Eskerrik beroenak eman nahi dizkiet egitasmoan parte hartu duten herritarrei eta eragile ezberdinei, eta baita ere ekimen hau aurrera eramateko gogotik lan egin duten profesional guztiei. Zorionak guztioi”, amaitu du.


Googlen laguntzailea pertsonekin telefonoz hitz egiteko gai izango da\nOnline zerbitzurik ez duen enpresa batekin, jatetxe bat, esaterako, hitzordua hartu ahal izango da harekin hitz egin barik. Berritasun hau ez dago oraindik erabiltzaileen esku.\nLaguntzailearen bidez erreserba bat egiteko adibidea. Argazkia: blog.google\nGooglen laguntzaile digitala pertsonekin telefono bidez komunikatzeko gai izango da, erabiltzaileek zuzenean deia egin behar ez izateko, garatzaileentzako goi bileran egindako aurkezpenean iragarri duenez.\nSundar Pichai Googlen CEOak abiarazi zuen ekitaldia eta internet bidez emititu zuten. Horretan, adimen artifiziala izan zen ardatza, gero eta produktu eta zerbitzu gehiagotan sartuta dagoen teknologia da, laguntzaile digitaletik abiatuta.\nPichaik egindako aurkezpenean, Google Assistant zerbitzuak ileapaindegi batera deitu zuen hitzordua hartzeko eta, ahots naturala erabiliz, elkarrizketa bat izan zuen telefonoaren bestaldean zegoen pertsona "errealarekin", nahiz eta ustekabeko erantzunak eman zizkion.\n"Estatu Batuetan ere, enpresa txikien % 60k ez du erreserbak online egiteko zerbitzua, eta uste dugu lagungarria izan daitekeela" euren laguntzailea, Pichairen esanetan. Gainera, azaldu zuenez, urteak ikerketan eman ostean, laguntzaile digitalak "elkarrizketetako ñabardurak bereiz ditzake".\nEsperimentu fasean dagoen funtzioa, Duplex deitutakoa, ez dago oraindik erabiltzaileen esku, baina datozen asteetan Googlek teknologia hori erabiliko du enpresei deitu eta ordutegiaz galdetzeko, bilatzailean informazio hori sartzeko.\nEra berean, gutxi barru laguntzaileak aurrerapen gehiago izango ditu: ez du "Hey Google" entzun beharko martxan jartzeko, gauza bat baino gehiago eskatu ahal izango zaio aldi berean eta funtzio bat izango du umeei zuzenduta, gauzak "mesedez" eska ditzaten.


34/2002 Legea, uztailaren 11koa, informazio eta merkataritza elektronikoaren gizarteko zerbitzuei buruzkoa\nIndarreko araudiari jarraiki, eta Informazio nagusia emateko beharra betetzeko, Fineco Taldeak jakinarazten du, 1990eko uztailaren 6an GIIC FINECO SOCIEDAD GESTORA DE INSTITUCIONES DE INVERSIÓN COLECTIVA SA Inbertsio Kolektiboko Erakundeen Entitate Kudeatzailea eratu zela. Entitate horrek Bilbon dauka egoitza soziala (Ercilla kalea 24. 2.solairua., 48011 Bilbo), eta CNMV-Balore Merkatuaren Batzorde Nazionalaren berrikuspenaren mende jarduten du. Aipaturiko entitatea Bizkaiko Merkataritza Erregistroan inskribatu zen (BI-48 liburukian, 29. Orrian, 1. Inskripzioan) A-48436463 IFZrekin. Halaber, CNMVren (Balore Merkatuaren Batzorde Nazionalaren) Inbertsio Kolektiboko Erakundeen Sozietate Kudeatzaileen Erregistroan inskribatu zen 1990eko abuztuaren 16an, erregistroan 132 zenbaki ofiziala duelarik.\nIkus "Jardueren programa"\nFOGAIN (Inbertsioen Berme-fondoa)\nGIIC Fineco SGIIC SA, abuztuaren 3ko 948/2001 Errege Dekretuari jarraiki sortu zen FOGAIN- Inbertsioen berme-fondo orokorrari atxikita dago. Berme-fondo horrek kalte-ordainen estaldura eskaini nahi die ESISetako bezeroei eta Inbertsio Kolektiboko Instituzioen Sozietate Kudeatzaileetako zorroen kudeaketa diskrezionaleko kontratuak sinatu dituzten bezeroei, baldin eta entitate horiek hartzekodunen konkurtso egoeran sartzen diren edo kaudimen-gabezia aitorpena egiten duten kasuetan. Bi kasu horietakoren bat ematen bada, eta horren ondorioz, bezeroari ezin bazaizkio entitatearen esku utzitako balioak edo eskudirua itzuli, FOGAINek bezero horiei estaldura eskaini eta 100.000 eurorainoko kalte-ordaina emango die.\nJokaerari buruzko Barne Araudia\nGIIC Fineco SGIIC SA entitateak INVECOren jokaerari buruzko barne araudiari jarraitzen dio. Barne araudi hori jarraiki, arduraz eta gardentasunez jarduten du, garatzen dituen jarduerak bezeroen onerako izango direla bermatzeko. Horrela, bezeroen interesak entitatearenak balira bezala zaindu nahi du, eta balore-merkatuetako jokabide-arauak errespetatu ere, baldin eta arau horiek bere jardueretan ezartzekoak badira. INVERCO bere aldetik, Inbertsio Kolektiboko Erakundeen eta Pentsio-fondoen Elkartea da, eta bazkide ugari dauzka: Espainiako Inbertsio Kolektiboko Erakunde gehienak (Inbertsioko Fondo eta Sozietateak); espainiar Pentsio-fondo gehienak, eta azkenik, atzerrian jarduten duten Inbertsio Kolektiboko hainbat Erakunde ere, hain zuzen ere euren produktuak Espainian merkaturatu ahal izateko CNMVn erregistraturik daudenak.


Elektronika CD Julia Holterren lana.\nhttp://juliashammasholter.com Sorpresaz harrapatu nau disko honek. Hasiera batean, lan honi buruz irakurri nituen erreferentziek bildur pixka bat eman zidatela onartu behar dut. Normalean iruzkinetan edo orri promozionaletan, elektronika �baporetsu� eta gisa horretako kontzeptuak botatzen direnean, edo ahotsek aingeru moduko kualitatea dutela aipatzen denean edota konposizioek egungo soinuen barruan musika klasikoaren aztarnak dauzkatela esaten denean (eta honelakoak irizpide handirik gabe gainera, sarritan esaten dira), susmo txarra hartzen diet hein batean.Zoritxarrez, hamaika adibide bururatzen zaizkit jarrera hori berresteko, hamaika gainbehera, antzeko komentarioak irakurri ondoren ilusio handiz entzun eta bukatu bezain pronto ahaztu ditudan hamaika abesti eta artista. Gehienetan, era honetako diskoak noraezean galtzen direla iruditzen zait. Edukirik gabeko opari-paper ikusgarriak edo burbuila koloretsuen moduan lehertu eta ezerezean geldituko bailiran."Sendoa da, azal ederra dauka eta eduki mamitsua"Eta adibide horien eraginez eszeptizismo handiz hartu nituen Juliaren inguruan entzundako eta irakurritako goraipamenak. Baina tira, baikor eta entusiasta xamarra naizenez, entzunaldi pare baten aukera eman nion Juliari eta� hara sorpresa! Julia Holter-ena ez da txantxetako gauza. Sendoa da, azal ederra dauka eta eduki mamitsua. Abestiek norabidea, norantza eta helmuga dute. Eta helmuga horretara iristean memorian grabatuta geratzen diren pop inspirazioko doinuak lortzen dituzte. Horixe baita disko hau benetan bereizten duena, abangoardia eta esperimentazio uhin elektonikoen azpian pop kutsuko sentsibilitate, sena eta ikaragarrizko talentua ezkutatzen dela. Kraftwerk-ena bezain dotore eta erromantikoa, Laurie Anderson-ena bezain ausarta, Aphex Twin-ena bezain erakargarri eta misteriotsua. Izen handiak denak, besterik ez zait burura etortzen disko honetaz hitz egiterakoan.\nVerve Remixed 3KritikakMakalaDirektorioa/taldeakParaleloanArtikuluakR.I.PKritikakTimon irmok mantaKritikak Bidali zure iruzkina


«Hitz egin behar dugu, gauzak non eta zergatik okertu ziren ulertzeko»\n23 azaroa, 2018 Elkarrizketa 398\nLanpostutik urtarrilean erretiratu zen Elixabete Garmendia Lasa (Ormaiztegi, 1953). Lanik ez du utzi, baina. Behinola politika sailetik ihes egin zuen kazetari hark, politikari baten biografia-liburua argitaratu du: Carlos Garaikoetxea. Lider bat lehendakari (Berria-Elkar-Jakin, 2018).Gai lokalak albiste zabal bihurtu ditu; eta zabalekoak, tokikotu. Gregorio Mujika, Ander Letamendia, Ormaiztegiko eskubaloiaren ikurtasuna eta hura ekarri zuen Pedro Sola, Juan Mari Intxausti gudari errepublikarra, aita Inazioren Lazkaoko jatorria… atera ditu hizpidera, sortetxeko egongelan; elkarrizketa hasi aurretik. Kafea kafeinagabea duela desenkusatu da. Ez hala diskurtsoa. Kazetari-begia zoli du; euskaldun-mihia, zehatz. Forman dotore eta egoki, beti.\nErretiroa hartuta, beraz?\nBai, bizibidea atera dudan lanetik. Urtarrilaren 17an bukatu nuen azkeneko nire lanaldia, eta luzeena, Euskal Telebistan. 1986ko urriaren 14an hasi nintzen. Aurretik Zeruko Argia-n, eta bost urte Diputazioan, Euskara Sailean lehenbizi, Euskara eta Kulturan gero, batutakoan.\nEtsitzen duzu jubilatuta?\n[Ufada] Bi gauza dira: bat, fitxatu beharrik ez izatea. Jeferik ez edukitzea ere inportante samarra da. Eta, hortaz, nahi dituzun gauzak egitea.\nKazetaritza utzi al liteke, bada?\nEz. Orain dela lau-bost urtetik Berria-n nabil, bi astetik behin, Iritzi sailean. Euskadi Irratian aurten hasi naiz, 15etik behin zutabe bat egiten. Eta Euskalerria Irratian astero zutabea egiten dut. 9. denboraldia dut. Tarteka, kolaborazio batzuk ere tokatzen dira; azkena, Jakin-en: 1970eko hamarkadan nola bizi izan genuen utopia.\nEuskara eta kazetaritza banaezinak izan dira zure ibilian.\nBai. Unibertsitatera Iruñera joan nintzenean, elkarrizketan Gomez Anton irakasleak galdetu zidan zergatik nahi nuen kazetaritza ikasi. Euskarazko kazetaritza egin ahal izateko nahi nuela erantzun nion. Horrek etorkizunik ez zuela esan zidan. Irakasle oso ona zen, baina ez igarlea.\nGero, egia da, erdaraz egitea nahi baino gehiago suertatu zait. Askotan, gainera, Teleberri nola luzeagoa den Gaur Egun baino, albistea erdarazkoan sartzen zen bakarrik. Kasu horietan dezente mintzen eta haserretzen nintzen. Ez daukat erdaraz ez egiteko arrazoirik, baina Euskal Telebistan euskaraz lan egiteko sartu nintzen.\nLibre aritu zara zure lanean?\nZeruko Argia-ren erredakzioan 1976an sartu nintzen. 1977an, Deia eta Egin sortu, eta Zeruko Argia hustu egin zen. Euskara hutsezko medioari eutsi behar zitzaiola pentsatzen genuen batzuk gelditu ginen. Martin Ugaldek gonbidatu ninduen Deia-ra joateko, baina ezezkoa eman nion. Talde gazte eta ausarta geratu ginen, baina refugium peccatorum ginenak. Askatasunez lan egiten genuen. Sarritan bronkak irabazi ere bai, eta ez alde bakarretik bakarrik. Erantzuna jasotzea izugarri ona da medioentzat; feedback horri, gainera, kasu egin eta erantzuten zitzaion.\nKazetari lanean, mihiari kosk askotan egin behar izan diozu?\nMingainari kosk egin behar izan diot, bai. Telebistan, behin, politikako gai bat nuen, eta saiatu nintzen bi aldeekin hitz egiten. EAJkoa ez nuen harrapatu; enkargua utzi, eta ezer ez. HBkoa bai. Haren grabazioa egin eta erredakziora etorritakoan, hara non esaten didaten EAJkoak gure jefa bati esan ziona kontatu behar nuela, eta HBkoarena ezin nuela sartu. Egun hartan erabaki nuen ez nuela balio Politika sailean egoteko. Eta uste dut jefeak ere konturatu zirela.\nHortik aurrera, mingainari kosk egin behar zaio. Nik ez dut eduki lehentasun modura dena, dakidan guztia kontatzea. Ezta gutxiagorik ere. Uste dut kazetariok ere konfidentzialtasuna gorde behar dugula; eta gauza batzuk ez dira esatekoak izaten. Etikak, deontologiak aginduta.\nZein izan behar du kazetariaren funtzioak XXI. mende honetan?\nKazetaritza oso modu sinplean definitzen dut: batzuek esaten dutena beste batzuei kontatzea. Eraman ezin dudana kazetaritza horia edo morboa da. Hori, inondik ere ez. Azkenean, gizartearen zatiak komunikazioan jartzea da kazetaritza. Baina komunikazioan, ez elkarren kontra edo sestran.\nNolanahi, kazetaritzaren profesionaltasuna defenditzen dut. Alegia, ikusi ditugu programak Zu kazetari eta halakoak. Aizu, zu mediku? Ez, ezta? Kazetariak derrigorrean fakultatetik pasatutakoa ez du izan beharrik —nahiz eta ikasketak ere defenditzen ditudan—, baina profesionala izan behar du. Ezin da edozein izan kazetari.\n«Ez dut dakidan guztia kontatu. Kazetariok ere konfidentzialtasuna gorde behar dugu»\n«Garaikoetxea lider bat da. Euskara zaletasuna eta maila intelektuala izugarria dauzka»\n«Presoen kontua ja konpondu beharra dago. Ezin dira injustizia egoerak gehiago luzatu»\nGatozen Carlos Garaikoetxearengana. Noiz ezagutu zenuen?\nIruñeko euskarako gaueskoletan, 70eko hamarkadan. Garaikoetxea eta Sagrario Mina emaztea joaten ziren. Patxi Zabaleta zuten irakasle. Ez ziren gaueskolako ikasleen profil ohikoenekoak: biak dotoreak izugarri, uste dut gorbata eta guzti zihoala ikusi nituen lehen egun hartan… Jakin nuen Eaton Ibericako gerentea zela, Merkataritza eta Industria Ganberako presidentea, Kontseilu Foraleko kidea, Principe de Vianakoa, Meca Miserikordia Etxearen juntakoa… Iruñean asko zen. Eta ikastolak bultzatzen zituen. Semeak San Fermin ikastolan zeuzkan, eta ni hara joaten nintzen umeak zaintzera, bazkal ondoren. Karlos eta Iban, bi seme zaharrenak ikastolan ezagutu nituen.\nBehinola Politika sailetik ihes egin zuena, politikari baten biografia idazten.\nProposamena egin zidatenean Berria-ko Martxelo Otamendik eta Iñaki Petxarromanek, hitzetik hortzera eman nien baiezkoa. Oso tentagarria zen niretzat. Garaikoetxea lider bat da. Uste dut bere izatea oso ondo biltzen dela liburuaren izenburuan jarri dudanarkein. Diktadura ondoren autonomia estatutua negoziatu Suarezekin, lehenengo jaurlaritza osatu, administrazioa martxan jarri; eta, gainera, herri zentzu oso sendo batetik, nahiz eta Araba, Bizkai eta Gipuzkoa bakarrik zeuden marko horretan. Aldi berean, modernotasunetik. Hori oso inportantea izan zen.\nLiburuaren lanketa garaian, nolako pertsona ezagutu duzu?\nPolitikariarengandik, konfirmatu dit lider bat dela. Maila intelektual izugarria du, eta gozamena da harekin hitz egitea;?ikasi egiten duzu. Bestetik, bere bizitzan konstante bat euskara zaletasuna izan du. Izugarria. Txikitan, amaren jaioterri Soraurenen konturatu zen euskara animaliei hitz egiteko bakarrik erabiltzen zutela. ‘Orduan, animaliek euskara ez dute galdu, ez direlako eskolara joan’ ondorioztatu zuen. Umorea du beste ezaugarri bat: fin-fina. Hizketan ari dela, diskurtsoa umorearekin trufatzen du, tarteka. Diskurtsoaren beste teknika batzuk ere baditu, anekdotak ondo lotzea, esaterako.\nPolitikaz solastatu zarete. Zuk nola ikusten duzu gaurko Euskal Herria, Europa, etorkizuna?\nTaldeetan sartuta-eta militantea ez naiz izan. Kazetaritzan ibili naizen bitartean, oso kontuan eduki dut talde politikoetan ez egotea. Ez nuen nahi inorekin konpromisorik. Ni pertsona politizatua naiz, umetatik, etxe honetatik. Diputazioan egon nintzen garaian, egon nintzen Auzolan izeneko talde batean, hauteskundeetan zero-koma-pikoan gelditu zen proiektu batean. Klandestinitatean eduki nituen nire gauzak. Baina kazetaritza konpromiso politikoarekin, inola ez.\nOrain hasiko da alde hori?\nEz, ez. Ez da hasiko. Militantzian, feminismoan ere ez dut militatu, eta uste dut beti izan naizela feminista. Erreferentziak oso gaztetatik izan genituen, Simone de Beauvoir eta. Baina militatzeko txarra naiz. Nik, kuadrillarik ere ez, eta militantziarik ere ez.\nEz. Noski, badauzkazu ikaskide izandakoak, lankideak… Baina kuadrilla kontzeptua eta instituzioa ez da niretzat egiten.\nPolitikaz ari ginen…\nKonturatzen naiz nik aurrean daukadan perspektiba ez dela ikaragarri luzea. Nahiko nuke, hil baino lehen, nire Nortasun Agirian euskaldun nazionalitatea aitortuta edukitzea. Baina, gaur eta hemen, presoen kontua konpondu beharra dago. Orain. Ja. Ezin dira gehiago luzatu injustizia diren egoera horiek denak —sakabanatuta edukitzea, graduz ez aldatu ahal izatea…—. Ilegalitateak egiten ari dira Espainiako Administrazioaren aldetik.\nZer beste ildo dakusazu langai?\nBestea erabakitzeko eskubidea da. Hor, Gure Esku Dagori jarraitzen diot. Kolaboratu izan dut, eta azaroaren 18an, Donostian, azkenik botoa eman ahal izan dut [han bizi da].\nETA ‘urtu’ den honetan, uste dut ETAri buruz asko hitz egin behar dugula, gure artean. Denetarako. ETA ez da historiako lauzpabost lerro bakarrik izango, inolaz ere. 60 urte markatu ditu. Belaunaldi batzuk ETArekin bizi izan gara, eta horrek gure bizitza baldintzatu du, gehiago edo gutxiago. Hil zirenei erabat baldintzatu die, besteak beste. Gure heziketan, bizitzeko moduan, portatzeko moduan izan du eragina. Eta herri modura, zer esanik ez.\nZer eta non hitz egingo zenuke?\nHitz egin behar dugu, entenditu ahal izateko non eta zergatik okertu ziren gauzak. Ez bakarrik dauden foroetan, biktimen artean eta. Oso ondo ikusten ditut horiek denak. Azken aldian, Juan Mari Jauregiren alaba Maria atera da, esate baterako; ikaragarri estimatzen dut eman duen pauso hori. Guk Juan Mari laguna genuen [isiltasuna].\nGainera, konturatu naiz badaukala hitz egiteko gogoa eta beharra ETAren inguruan, garai ezberdinetan, ibilitako jendeak.\n« GoiBerri 306. zenbakia [pdf]\nBatasunean dago gazte mugimenduaren indarra »


Aurkezpena — EIZIE Elkartea\nBarkatuko du irakurleak zenbaki berri honen aurkezpena ikuspuntu pertsonaletik hasten bada, baina, aldizkariaren zuzendaritza karguari uztera noan honetan, ezin gal dezaket aukera hau aldizkari honen ardura hori neure gain hartu nuenetik igaro diren bederatzi urteei atzera-begirada egiteko, datorren zenbakitik aurrera zuzendari berria izango den Gotzon Egiaren eskuetan utzi aurretik.\nBederatzi urte nahikoa epe luzea da halako ibilbide-azterketa bati ekiteko, igarotako denbora horretako gazi-gozoak gogoetagai harturik. Zorionez, errepaso azkar batean, gozo gehiago ageri da gazi baino, bai aldizkariaren beraren barrura begiratuz, bai euskal itzulpenaren esparru zabalera so eginez. Aldizkariari dagokiolarik, zalantzarik ez dago Euskal Itzultzaile, Zuzentzaile eta Interpreteen Elkartearentzat harrotzeko modukoa dela, elkarte profesional txiki bat izanda, era honetako aldizkari bat argitaratzen jarraitzea hamalau urtez segidan, batez ere bertan idatzi dutenen kemenari eskerrak; harrotzekoa, diot, Elkarte hau ez delako ikerketa-erakunde bat, ikerketak egiten dituen arren, ez delako orobat itzultzaile-ikastegia, ikaspenak eta irakaspenak ematen dituen arren, eta ez delako kultur elkartea, kulturlan handia egiten duen arren. Gizon-emakume saiatu eta gogotsu apur batzuen fruitua dugu hori dena, bai eta aldizkari hau ere.\nGozoarekin segituz, euskal itzulpengintzak oro har, eta esparru guztietan, urteotan izan duen zabalkundea eta loraldia ezin aipatzeke utzi, arrazoirik ez delarik falta etorkizunari itxaropentsu begiratzeko; hori dena, gainera, neurri handi batean Elkartearen proiektuan bildu garenon lanaren eta elkarlanaren emaitza eder dela jakinik.\nGazirik ere bada, noski, denok dakigunez. Aurrerapauso handiak egin dituen arren, euskal itzulpengintzari oraindik ere falta zaio gizarte normalizatuetan duen funtzio eta onarpen maila berbera erdiestea, oraindik ere sektore batzuentzat alboraturik edo behar bezain balioetsi gabe jarraitzen duen jarduera baita; ildo horretatik jarraitu behar da lanean, bistan denez. Baina hori ez da itzultzaileon ardura bakarrik.\nBestalde, bederatzi urteotan, itzulpen ikasketa ofizialetan sartuz, EHUren Itzulpengintza Masterra baino ez da geratzen, eta, unibertsitate ikasketa bihurtu arteko pausoa eman gabe jarraitzen du, nahiz eta pauso hori hurbil dagoela dirudien. Horrek berekin dakar, besteak beste, gure Unibertsitatean ez dela egiten euskal itzulpengintzari buruzko ikerlanik, horien beharrean egongo ez bagina bezala; eta, hain zuzen ere, aldizkari honetan argitaratzen diren artikuluak eta EIZIEk antolatzen dituen azter-mintegiak -EHUk Elkartearen bidez noizean behin antolatzen dituen udako jardunaldiekin eta EIZIEko kideek UEUren barruan ematen dituzten ikastaroekin batera- dira hutsune hori nolabait betetzen duten ahalegin xume bakarrak, ahalegin derrigorrez apalak halako egiteko erraldoiaren aurrean. Euskal itzulpengintzak, behin eta berriro esango dugu, unibertsitate ikasketak behar ditu, unibertsitate mailako prestakuntza duten profesionalak behar ditu, zientzia oinarri sendoko azterlari eta azterketak behar ditu, orain arte egindako aurrerakadaren sustraiak indartuko eta zabalduko badira. Aldizkari honen beronen etorkizuna ere zelai horretan joka daiteke.\nBien bitartean, ordea, gure bidetik jarraitzen dugu, baita zenbaki honetan ere. Bertan, joan den urteko Euskadi itzulpen-saridunarekiko elkarrizketa bat, EIZIEk antolatzen dituen mintegietako emaitza diren artikulu batzuk, elkarteko kideek bidalitako kolaborazio zenbait eta Vasos Comunicantes aldizkariak translatologiaren kontura egindako testu zirtolari bat ere irakurri ahalko dituzu.\nBukatu baino lehen, alderdi pertsonalera berriro etorriz, eskerrak eman nahi dizkiet nire zuzendari-epean neure eskari premiagarriek bultzaturik edo beren kasa aldizkarian idatzi duten guztiei; espero dut -ziur naiz, egia esanda- zuzendari berriarekin ere nirekin bezain ulerbera eta lankide on izaten jarraituko dutela.\nKoldo Biguri, 1998ko uztaila.


Genero bereizketarik gabe dantzatu dute Monteagudoko paloteadoan — dantzan.eus\nHemen zaude: Hasiera › Komunitatea › Kattalin Agerre › Genero bereizketarik gabe dantzatu dute Monteagudoko paloteadoan\nPaloteadoko dantzariak, Monteagudo, 2019-08-16. Argazkia: Goyo Villar\nMonteagudoko paloteadoan ez da bereizketarik egin neska-mutilek osatutako dantzari taldean. Orain dela hamar bat urte hasi ziren emakumeak paloteadoko dantzetan parte hartzen, baina emakumeak eta gizonak bi taldetan banatuta edo arropa ezberdinekin dantzatu izan dute orain arte. Aurtengo San Roke egunean aurkeztu duten paloteadoan hamasei dantzari igo dira oholtzara. Zortzikote batekin edo birekin dantzak taularatuz, denak berdin jantzita, inolako bereizketarik gabe.\nPaloteadoko dantzariak, Monteagudo, 2019-08-16. Argazkia: Cesar Villar\nParekidetasuna Usurbildik Monteagudora\nMonteagudoko dantzariek Usurbilen atera zuten lehendabizikoz bereizketarik gabeko taldea, apirilean egin zen Dantzari Egunean. Iñigo Castellano dantza-maisua Monteagudoko dantzariei laguntzen aritzen da eta berak proposatu zien dantzari guztiak arropa berdinekin kaleratzeko ideia.\nUsurbilen inongo arazorik gabe atera ziren, baina beraien herrian horrela ateratzeko asmoak kezka sortu zuen taldean. Dantzariek bozketa egin zuten eta talde parekidea aurkezteko aukerak irabazi zuen. Dantzarien erabakiaren berri izanda eztabaidak izan dira herrian, udalak bilera bat deitu zuen eta hainbat ikuspuntu jarri ziren mahai gainean. Azkenean, dantzariek hasieratik erabaki zuten moduan atera dira, bereiztu gabe.\nPaloteadoaren amaieran aldaketaren zergatia azaldu dute bertso bidez; oso txalotuak izan dira bertsoak. Hamar paloteado baino gehiago direla neskek dantzatzen dutela eta aurten denak jantzi berdinak soinean irten direla azaldu dute; eta hemendik aurrera beti horrela dantzatuko dutela, berdintasuna babesten dutela argi gera dadin.\nDesde hace mas de diez paloteaos\nLas chicas aquí están bailando\nY hoy ha sido la primera vez\nQue los mismos trajes todos han llevado\nPues a partir de este año\nSiempre iguales bailarán\nPa que quede siempre claro\nQue apoyamos la igualdad\nHemen duzue paloteado osoa jasotzen duen bideoa:


Arrandegia jarri zuen Plaxidarekin - Ahotsak.eus\nArrandegia jarri zuen Plaxidarekin\nArrandegia jarri zuen Plaxidarekin Anaiak gerratik etorri zirenean, aldeko Plaxida Lazkanok arrandegia jartzea proposatu zion. Etxean animatu egin zuten. Berdura plazan egon ziren lehenengo eta gero Irizar okindegiaren parean. Plaxidaren familiaren kontuak. Amaren josteko makina.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-128-019 kodeko bideoa nahi duzula aipatzea: ahotsak@ahotsak.eus\nAnaiak gerratik etorri zirenean, aldeko Plaxida Lazkanok arrandegia jartzea proposatu zion. Etxean animatu egin zuten. Berdura plazan egon ziren lehenengo eta gero Irizar okindegiaren parean. Plaxidaren familiaren kontuak. Amaren josteko makina.\nGaia(k): Herria, azpiegitura » Herri-antolaketa » Merkataritza, dendak (kokapena) , Familia eta harremanak » Lagunartea eta familia » Etxeko giroa , Ekonomia eta industria » Emakumeak lan-munduan (etxetik kanpo) , Lanbideak » Sastreak, jostunak\nNon ikasi zuen josten\nJon Etxaide eta Juan San Martin lagunak\n"Desberdina" sentitzen zen, Gasteizen euskalduna izateagatik\nKaiko labaderoa nolakoa zen


"Ezagutu ezazu nola galdu, irabazten ikasteko", Edu Valcarcelen istorioa\nEduardo Valcarcel, "Edu", Donostiako mutila da futbolarekin maiteminduta. Ume bat zenean hanka bat galdu zuen baina ez zion utzi kirola eta futbola entrenatzaile bihurtu zen ere, arrakasta betetako karrera izan du, eta berarentzat garrantzitsuena, bere jokalari guztiegatik oso maitatua da. Gaur egun, EEFFeko zuzendaria da, 8 urtetik 14 urte bitarteko 1.000 mutiko eta neska baino gehiago dituen futbol eskola.\nIñakik, bere anaia, bere bizitzako istorioa kontatzen du dokumentala egin dio. Edu berak dioen bezala "nire bizitzako istorioa da, harrotasunez kontatzen dizuen istorioa. Futboleko pertsonak gara eta badakigu zenbat jasaten, bizi, negar eta barre egiten dugun kirol honekin. Pozak eta tristurak gure barnean joan ohi dira. Baina garbi dagoena da, irabazten ikasteko lehenengo galtzen ikasi behar duzuela. Eta horixe da dokumentala hau, bizitzan eta kirolan asko galdu egiten da, futbol partidetan bezala. Garrantzitsuena da nola aprobetxatu jakitea eta hori zu indartzea eta sendotzea”.\nEdurentzat Donosti Cup Txapelketa oso berezia da Donostian ospatzen delako, bera jaio zen hiria. Zenbait edizioetan parte hartu du eta bere jokalarien jokabide eredugarriengatik eta joko onengatik nabarmendu da beti. 2008an lehen aldiz parte hartu zuen eta B16 kategoriako txapelduna izan zen, Rottweiler Madrildar taldearekin, bere ezkontzaren egun berean. 2014an, EEFF-ko Eskolarekin etortzen hasi zen eta orduz geroztik Donosti Cup-ekin hitzordua ez du inoiz galdu. Urte haueta bi aldiz txapeldun eta beste bi bigarren gelditu da bere taldeekin baina hori bai, bere jokalariek guztion bihotzak irabazi dituzte.\nDonosti Cup-etik dokumental hau gozatzera gonbidatzen zaituztegu eta aldi berean Edu eta Iñaki zoriontzen ditugu egiten duten lan bikainagatik.


Stade Toulousain - Wikipedia, entziklopedia askea.\nBath Rugbyren aurkako partida 2008ko Heineken Kopan.\nStade Toulousain Frantziako Okzitania eskualdeko Tolosa hiriko errugbi taldea da. Frantzia nahiz Europako talde garrantzitsuenen artean dago, Frantziako Liga gehien eta Heineken Kopa gehien berak irabazi dituelarik.\nXIX mendearen bukaeran hasi zen errugbia Toulousen jokatzen baina unibertsitateko taldeak bakarrik sortu ziren. 1907an Stade Toulousain eratu zen. Hasieratik lortu zuen Frantziako liga irabaztea, eta 1920. hamarkadan herrialdeko nagusi bihurtu zen bost lga irabaziz. Bigarren Mundu Gerraren ondoren Liga bat eta bi kopa lortu zituen.\nHurrengo hamarkadetan maila apalagoan ibili zen 1969ko bigarren postua da emaitzarik aipagarriena.\n1984an Frantziako hirugarren kopa lortu zuen eta ordutik aurrera "urrezko aroari" eman zion hasiera. 1986an Kluben arteko Munduko Txapelketa antolatu zen eta berak irabazi zuen. Txapelketa honek ez zuen jarraipenik izan. 1996an Heineken Kopa sortu zen eta Stade Toulousain izan zen lehenengo txapelduna. Dagoeneko lau txapelketa irabazi ditu, beste inork baino gehiago.\n2010 hamarkadan hiru liga berri eskuratu ditu.\nEuropako Txapeldunen Kopa:\nTxapelduna (5): 1996, 2003, 2005, 2010, 2021.\nFinalista (2): 2004, 2008.\nTxapelduna (21): 1912, 1922, 1923, 1924, 1926, 1927, 1947, 1985, 1986, 1989, 1994, 1995, 1996, 1997, 1999, 2001, 2008, 2011, 2012, 2019, 2021.\nBigarrena (8): 1903, 1909, 1921, 1969, 1980, 1991, 2003, 2006.\nTxapelduna (8): 1934, 1946, 1947, 1984, 1988, 1993, 1995, 1998.\nFinalista (4): 1949, 1971, 1984, 1985.\nKluben munduko errugbi txapelketa:\nMaxime Médard (1986-), Frantziako errugbi selekzioko errugbilaria ere bada.\nStade Toulousain taldeko webgune ofiziala (Frantsesez)\nParisko Stade Toulousain taldeko zaletuen webgunea (Frantsesez)\n2019-20ko Frantziako errugbi txapelketako taldeak\nAgen • Aviron Bayonnais • Bordeaux Bègles • Brive • Castres • Clermont Auvergne • Lyon • Montpellier • Racing 92 • Section Paloise • Stade Français • Stade Rochelais • Toulon • Tolosa\nTolosa Okzitaniako kirola\nOrriaren azken aldaketa: 25 ekaina 2021, 23:11.


2020-04-03 - Busturialdeko Hitza : Busturialdeko Hitza\nBiotz Sakratuko egoiliarren senideek salatu dute nagusiak baimen barik mugitu dituztela\nBusturiko Arrotegi egoitzara mugitu dituzte, eta Mundakara bueltatuko diren ziurtasunik ez dutela esan dute familiakoek\nAurreko asteko joera aldatuz, ZIUetako egoera egonkortu dela eta ospitalizazioen kopuruak behera egin duela esan dute\nOsakidetzak gaur emandako datuen arabera, 128 positibo daude Busturialdean: Bermeon 64, Gernika-Lumon 34, Mundakan 10, Busturian 6, Elantxoben 4, Arratzun eta Ibarrangelun bina eta Ereñon, Errigoitin, Gautegiz Arteagan, Kortezubin, Morgan eta Sukarrietan bana.\n"Printzipioz Tourrak helburu garrantzitsuena izaten jarraitzen du"\nHelburu finkorik barik entrenamenduak planifikatzea ez dela erraza dio Pello Bilbaok. Egutegia errekuperatzen ez bada, kalte nahikoa sortuko direla pentsatzen du txirrindulari gernikarrak.\nGure Eskuk udazkenera atzeratu ditu Hamaika Gara egitasmoaren jarduera eta mobilizazio guztiak\nGure Eskuk bere ibilbidean zehar ekoiztu dituen hiru dokumentalak modu irekian ikusgai jarri ditu bere Youtube kanalean; 'Gazta Zati Bat', 'Jostunak' eta 'Elkarrekin Together' dira dokumentalak.\nIkastolen Elkarteak jakinarazi du Ibilaldia, Herri Hurrats eta Arana Euskaraz ez dituztela udaberrian egingo\nBeste data batzuetara atzeratzea aztertuko dutela esan dute.


Inoiz baino irmoago, arkumearen prezioa defenda dezagun!\nArgitaratua: 23 Azaroa 2021\nEguberrien hotsak geroz eta gertuago entzuten hasi garen honetan, artzainak ere hasi dira jai egun horietako plateretan egoten diren arkumeen komertzializazioan. Aurten, merkatuan arkume eskasia sumatzen ari da eta egoera horren ondorioz haragi honen prezioak ere gora egin du. EHNEtik dei egin nahi diegu artzainei arkumearen prezioa defenda dezaten eta gogorarazi komertzializatzaileei lehengaien prezioek gora ere egin dutela, beraz, ordain diezaiotela baserritarrari bidezko prezioa.\nGainera, kontsumo kontzientea edo herritarra deritzona joera global geldiezina da. Erosteko modua mundua aldatzeko tresna indartsutzat jotzen duten kontsumitzaileen kopuruak gora egin du azken urteetan. OCUk Ekonomia Berriaren eta Gizarte Berrikuntzaren Nesi Foroarekin lankidetzan egindako “Etorkizun hobe baterako beste kontsumo bat” azterlanaren arabera, kontsumitzaileen %73k arrazoi etikoengatik hartzen ditu jada kontsumo-erabakiak.\nArtzaintzako haragiak 3.000 urte baino gehiagoko tradizioa du, eta historian zehar frogatu du arkumea kontsumitzea jasangarria dela, osasungarria eta gozoa izateaz gain. Ekoizpen naturalari esker, aukera ezin hobea bilakatzen da etorkizuneko belaunaldientzat eta ingurumena zaintzen laguntzen duen produktu zaporetsua bilatzen dutenentzat.\n-Artaldeak egotea erabakigarria da natur intereseko habitatak kontserbatzeko.\n-Lurraldean zehar mugitzen diren ardiek suteak prebenitzen laguntzen dute, eta paisaiak eta ekosistema kontserbatzen laguntzen dute.\n-Abereak txandakatzean, haziak lurraldean zehar barreiatzen dira, eta, horri esker, loreak polinizatu eta espezieak genetikoki trukatzen dira, paisaien endogamia saihestuz.\n-Larreek karbonoa lurrean modu seguruan gordetzeko balio dute, ekosistemak babestuz. Ardiek baliabide naturalak errespetuz erabiltzen dituzte, eta modu organikoan itzultzen dituzte ingurunera.\n-Larreetan ardiek onura dakarte: lur emankorra, ur garbia eta aire garbia duten hamaika ibilbide uzten baitituzte igarotzean.


Bilera eskaera egin diegu Aldundiari eta patronalari, Gipuzkoako helduen egoitzetako gatazka desblokeatzeko • ZUZEU\nBilera eskaera egin diegu Aldundiari eta patronalari –\nGreba eguna egin dugu Gipuzkoako Helduen Egoitzetan, eta LABek honako hau jakinarazi nahi du:\nGoizeko 8:00etan Piketea egin dugu Txara I erresidentziaren eta Gipuzkoako Foru Aldundiko Gizarte Politiken egoitzaren aurrean. Bertan honako hau salatu dugu:\nTxara I erresidentzian egindako inspekzioak agerian utzi ditu gaur egungo zaintza sistemaren gabezia estrukturalak. Argi diogu Txara I-eko egoera ez dela salbuespen bat, eta Gipuzkoan bezalaxe berdin ematen direla antzerako egoerako gainontzeko lurralde historikoetako erresidentzietan ere (arduradun nagusiak hau izkutatzen saiatu badira ere).\n2006. urtetik berritu ez den Ratioen Katalogoa aldatzea marra gorri bat da LAB Sindikatuarentzat. Gehiegizko lan kargak eta egoilarrak behar bezala hartatzeko pertsonal falta ukaezinak dira. Egoilarrek jasotzen duten zerbitzua ez ezik, langileen lan baldintzak hobetzeko ere ratioak aldatu beharko dira.\nBeste behin ere, %100eko Zerbitzu Minimoen bitartez Grebarako eskubidea urratu digute langileoi. Harrigarria badirudi ere ohiko lan egunetan baina jende gehiagok egingo du lan Greba Egun honetan.\nOndoren, eguerdiko 11:00etan egin dugun Prentsaurreko bateratuaren bitartez, bilera eskaera formal eta publiko bat egin diegu Gipuzkoako Foru Aldundiari zein Patronalari LAB, ELA eta Gipuzkoako Senidea-ek. Gatazka honi irtenbide bat bilatzeko urgentziazkoa baita impasse egoera hau desblokeatzea; alderdi ezberdinen arteko elkarrizketa sustatuz eta Negoziazio Kolektiboa berraktibatuz.\nBide horretan ari gara lanean LAB Sindikatutik eta presio soziala biderkatzeko deia luzatu nahi genuke. Horregatik, batasun sindikalaren alde ez ezik, elkarte, eragile eta mugimendu sozial ezberdinen artean aliantzak eraikitzen jarraitzeko borondatean ere berresten gara; hau ez delako lan-gatazka soil bat, jendarte osoari eragiten dion auzia baizik. Guztion eskubidea delako kalitatezko zaintza jasotzeko, bai eta zaintza lanak baldintzarik duinenetan ematekoa ere.\nAzkenik, gatazka honen oinarria zerbitzu publikoen pribatizazioa eta lan feminizatuen errekonozimendu sozial eta ekonomiko eza direla azpimarratu nahi genuke. Diru publikoz finantzatutako enpresak aberasten ari dira menpeko helduen eskubideen eta langileen esplotazioaren kontura. Aski da! Zaintza lanak aitortu eta duindu!


Uzantogrupo de Eŭskaj Vikimedianoj/Raportoj/Lerneja jaro 2017–2018 - Meta\nUzantogrupo de Eŭskaj Vikimedianoj/Raportoj/Lerneja jaro 2017–2018\nThis page is a translated version of the page Basque Wikimedians User Group/Reports/2017-2018 school year and the translation is 12% complete.\nOrrialde honetan ikasturte honetan Euskal Wikilarien Kultura Elkarteak egindako Hezkuntza Programako lanak laburbildu nahi ditugu. Orrialde honek zehaztasun handia izan badezake ere (Wikipediaren softwareak baimentzen baitigu) datu orokorretan zentratu nahi izan dugu, ondo uler dadin egindako lanaren neurria zein den.\nLegi ĉi tiun paĝon kiel PDF-on\nIrakurri hemen Eusko Jaurlaritza eta UPV/EHUrekin batera egindako balorazioa\nAtal bakoitzean balorazio txikiak ere sartu ditugu, egindako lana hobeto uler dadin, izandako zailtasunak edo praktika onak hobeto identifikatzen saiatzeko. Sistematikoak izan gabe, argibide batzuk eman nahi ditugu modu honetan.\nJakina denez, proiektu honen helburua anizkoitza da: alde batetik erronka bat jarri diogu gure buruari, kalitatezko 1.000 artikulu lantzea 12-16 urteko ikasleentzat. Horretarako ere metodologia bat jarri dugu: Unibertsitateko irakasle eta ikasleekin lankidetza, urtero egiten diren lan teoriko horiek probestu ahal izateko. EWKEren helburua Wikipedia indartzea zein wikilari berriak lortzea da, beraz, eta proiektu honetan jarri dugun erronka horretarako bideetako bat da.\n1 Ĝenerala aktiveco\n1.1 Webgunearen prestaketa\n1.2 Arbelaren prestaketa\n1.3 Traduka aktiveco\n1.4 Laguntza orrialdeak berritzea\n4 Elementa Lernejo\n5 Bestelako elkarlanak\n5.1 Elhuyar Fundazioa\n5.2 Susa argitaletxea\n6 Helburuko artikuluen hobekuntza\n6.1 Datu orokorrak\n6.2 Arloz arlo\nEgin beharreko lehen lana Wikipedian lan hau guztia argitaratzeko lekua prestatzea izan zen. Horretarako Atari:Hezkuntza izeneko gunea prestatu genuen. Gune dinamikoa da, oraindik ere aukera asko eskaintzen dituena.\nHezkuntza Atariaren azaletik hainbat garapen egin ditugu: 1.000 artikuluen zerrendarako sarbide erraza, lehiaketen jarraipenerako bannerra, irakasle-gela (laguntza berezia ematen diena irakasleei), ikasleentzat baliabideak eta egiten ari diren proiektuen jarraipen loturak.\nHezkuntza Ataria sortu zenetik 7.000 bisitatik gora izan ditu, eta etorkizunean garrantzia areagotzea da helburua, bere azpi-orrialdeak ere indartuz.\nIkasleek egiten duten lana jarraitzeko tresna da Arbela. Gure lehenengo lanen artean Arbela itzultzea eta erabiltzeko baldintzak sortzea izan ziren. Arazo asko izan genituen itzulpen lanekin: orain arte ingelesez bakarrik zegoen software bat itzultzeko prestatu behar izan zen, eta gauza asko ezin izan dira oraindik konpondu.\nHala ere, bide interesgarria izan da. Erabilera handia eman diogu eta garatzaileek ere gure ikuspuntuaren inguruko interesa izan dute. Arbelari zuku guztia ateratzetik urrun gaude, baina tresna gehiago ditugunean aukera paregabea izango dugu estatistikak eta jarraipena egiten jarraitzeko.\nJarri genuen beste helburu bat tutorial eta esku-orriak itzultzea zen. Nahi baino denbora gehiago behar izan genuen lan hau amaitu, inprentan sartu eta liburuxkak izateko. Horren ondorioz, ia ikastaro gehienak liburuxkarik gabe egin ditugu. Tutorialak ere denboran luzatzen ari dira, eta oraindik ez ditugu guztiak.\nIkasturtea amaitzerako guztiak eduki nahiko genituzke, hurrengo ikasturtean gure lana erraztu eta ikasleei material egokia emateko. Bestetik, erronka dugu egindako material guzti hau errazago jartzeko eskuragarri.\nLaguntza orrialdeak berritzea\nLaguntza orrialdeak gaurkotu gabe genituen eta zaila zen bertatik Wikipedian editatzen ikastea, asko eta asko lehen erabiltzen ziren sistemetarako prestatuta baitzeuden. Egindako lanetako bat laguntza orrialdeak sinplifikatzea, berritzea eta, behar izanez gero, atal berri bereziak sortzea izan da. Oraindik badaude hainbat orrialde lehenengo sistemara egokituta daudenak, baina lan honen ondorioz Wikipediara gerturatu nahi duen orok aukera berriak ditu.\nAtal honetan unibertsitate bakoitzean, Campus bakoitzean edo Fakultate bakoitzean egindakoa azter genezake, baina dokumentu honetan datu orokorrak ematea hobetsi dugu. Hala ere, komenigarria da esatea, lan gehienak (%94) UPV/EHUrekin batera egin direla. Programa honen baitan 46 ikastaro eman ditugu ikasturte honetan unibertsitateetan, eta lerro hauek idazten ari garenean milioi bat hitz gainditu dituzte ikasleek. Hona hemen datu orokor batzuk:\nDatu orokor hauetaz gain, aukera izan dugu edukietan sakontzeko. Argi dago irakasleek erabilitako metodologien arabera emaitzak ezberdinak direla, nahiz eta ez dugun datu estatistiko nahikorik metodologia zehatz baten alde egiteko. Ikasleen jarrera, ikasgelaren tamaina, irakasleak eskatutako lanak zuen balorazioa edo eskatutako gaiari nola erantzun dioten asko aldatu du amaierako artikuluaren emaitza.\nOrokorrean, bai ikusi dugu arazo nahiko izan dituztela ikasleek erreferentziak eta bibliografiak eratzeko eta, agian, azken kurtsoetako ikasleek izan dute emaitzarik onena eremu honetan. Irudien copyrighta, edo bideoen jatorriaren inguruan ere hutsune larriak daude, oro har. XXI. mendeko konpetentzia digitalak diren iturrien behaketa eta azterketa, ikuspuntu kritikoa edo egiletza eskubideen inguruan ezjakintasuna nagusi dela ikusi dugu, eta ez dagokigu bakarrik guri arazo hori aldatzea, noski.\nIkasleek landutako arloei erreparatuz gero, ikusten dugu aurrerapen handiak egin ditugula fisika, kimika eta matematikan, baita ingeniaritza eta teknologiei lotutako eremuetan, baina ez dugula lortu emaitza esanguratsurik historia eta, oro har, letra klasikoen atalean. UPV/EHUko Filosofiako ikasleekin izandako esperientzia bikainean ere, zientziaren historia izan da landutako gaia. Ez dugu lortu programarik garatzea Psikologian, Historian, Magisteritza eta Ekonomiaren eremuan, nahiz eta azken honetan euskara eta komunikazioaren eremuan artikulu multzo eder bat landu dugun.\nBereziki UPV/EHUko Euskal Hizkuntza eta Komunikazioa sailarekin lanean izan dugu emaitzarik interesgarrienetako bat. Irakasle hauekin aukera polita dugu lana egonkortzeko, izan ere guztiz bat dator gure planteamendua eta eurek ikasgelan lantzen dutena. Irekitako programatako asko, ikasgai honetan izan dira. Jasotako artikuluek ere kalitate oso altua izan dute.\nAipamen berezia egin nahi diogu hemen izandako praktika esperientziei. Hiru abiatu ditugu, eremu ezberdinetan: alde batetik Master bat patrozinatu dugu UPV/EHUko Zientzia eta Teknologia Fakultatean, ilustrazio zientifikoak Wikipedian indartzeko; bigarrenik, bi ikasle izan ditugu praktiketan Gradu Amaierako Lan bat egiten Mondragon Unibertsitatean, Wikipedian bideoak duen garrantziari eta formatu posibleei buruz; azkenik, bi ikaslek ORES teknologia garatzeko saiakera egin dute UPV/EHUko Informatika Fakultatean. Esperientziak oso ezberdinak izan dira. Baita emaitzak ere.\nIlustrazio Zientifikoarekin arazoak izan ditugu helburuak ulertarazteko, eduki libreak igotzea nahi genuela adierazi eta praktikaldia txukuna izateko. Irailean aurkeztuko du ikasleak lana, baina oraindik ez dago definituta helburua. Aldi berean, ez dugu lortu irudi libre bat ere Wikipediarako, eta ez genuen izan eurei ikastaro bat emateko aukerarik. Hurrengo urtean konpondu beharreko auzia. GrALari dagokionez, ikasleek ikerketa sakona egin dute bideo formatuei dagokionez, baina aurkeztu dituzten bideoak ez zuten Wikipediarako balio, ez tonuan, ez eta eduki libreei dagokionez. Libre izatearen kontzeptua albo batera utzi dute eta, beraz, bideoak ezingo ditugu, dauden bezala, Wikipediara igo.\nAzkenik, ORESen praktikak egin dituzte bi ikasleek aukera polita izan dute Wikipedia barrutik ezagutzeko, baina ez dugu lortu aurrerapen handirik euren bidetik. Ardura, ordea, WMFren bide luzeetan dago, eurek lan eskerga eta oso txukuna egin baitute.\nUPV/EHUren Letren Fakultatean eskaini genituen praktiketara ez zuen inork izenik eman. Hurrengo urtean berriro eskainiko ote ditugun eztabaidagarria da.\nGaizki ateratakoetatik ikasi, eta bikain ateratakoak bultzatu. Badugu hurrengo ikasturtean aurrera egiteko materiala.\nBigarren Hezkuntza gure erronkaren ardatza da. Azken finean, artikuluak 12-16 urteko ikasleentzat ari gara hobetzen. Hori dela eta, hainbat bide ireki ditugu irakasleen parte-hartzea handitzeko, eta ikasleek Wikipedia hobeto ezagutu eta erabiltzeko.\nIldo hau ez da joan nahi genuen abiaduran, eta traba handiak topatu ditugu Berritzeguneen bidez ikastetxeetara iritsi edo proiektua bera garatzeko. Ikasturtearen azken txanpan bide hau berrireki eta bi ikastaro eman dizkiegu Bigarren eta Lehen Hezkuntzako irakasleei. Aldi berean, elkarlana bultzatu dugu Euskal Herriko Ikastolekin, unitate didaktiko bat sortzeko helburuarekin. Unitate hori ikasturte honetan amaitzea zen erronka, eta dagoeneko prest dago aurkezteko. Gure hurrengo erronka irakasleengana iristea izango da eta ikastolaz ikastola hitzaldiak eskaintzea, eskariaren arabera.\nLau ikastetxetan hitzaldiak eskaini ditugu, Wikipediako artikuluak egiteko helburuarekin. Emaitzak oso ezberdinak izan dira, ikastetxearen izaeraren arabera. 16 urteko ikasleekin lan egiteko moduak ezberdinak dira, klasearen iraupena ere laburra da, eta helburu neurgarriak jartzea zailagoa. Hurrengo ikasturterako erronka hainbat proiektu garatu eta neurtzea izango da, beraz.\nProiektu honen helburuetako bat Vikidia bultzatzea zen. Vikidia 8-13 urtekoentzako Entziklopedia bat zen, Frantzian sortua, eta Wikimedia Fundaziotik aparte. Irakasle Eskoletan hainbat azalpen eman eta gero, ikusi genuen ez zela batere ezaguna, eta zaila izango zela Unibertsitateko ikasleak bertan idaztera bultzatzea.\nAldi berean, albisteak jaso genituen Vikidiaren jarraikortasunari buruz: antza arazoak egon zitezkeen etorkizunean zerbitzariak mantentzen jarraitzeko.\nHirugarren faktore bat ere bazegoen Vikidian lan egitea zailtzen zuena: ezagutza teknikoa duten lankide falta, txantiloiak, kategoriak edo Wikidatarekin loturak abiatzeko.\nHiru faktore horiek ikusita, proiektua bera berplanteatu eta euskaraz bakarrik dugun berrikuntza bat sartu genuen: Txikipedia. Txikipedian Vikidiako eduki guztia dago, baina hazkuntza nabarmena izan du sortu zenetik. 1.000 artikulutik gora ditu, eta oraindik ez da Entziklopedia funtzional bat, baina Wikipedia eta Txikipediaren arteko lotura askoz interesgarriagoa da.\nTxikipediaren funtzionamendua Wikipediarena bezalakoa da, tresna berdinak eta baliabide berberak erabiltzeko aukera dago. Gainera, artikuluak zuzenean lotzen dira fitxa sistema batekin, Wikipedia guztietan aitzindaria. Sistema hau garatzeko Norvegiako wikilarien laguntza izan genuen, eta sortutako interesa oso handia izan da. Ikastaroak eman ditugu jada, prentsan oihartzuna izan du eta bisiten emaitzak ere oso onak dira.\nElhuyar Fundazioarekin hainbat proiektu eraman ditugu aurrera. Alde batetik Wikidatara Zientzia eta Teknologia Hiztegiko (ZTH) deskribapenak eta definizioak igo ditugu. Momentuz 6.600 definizio izan dira, baina beste 20.000 inguru igotzeko aukera egongo da etorkizunean. Definizio hauei esker, mugikorretik egindako sareko bilaketetan euskarazko azalpen txukuna jasoko dugu lehen begiratu batean. Luzera begira, itzultzaile automatikoei terminologia egokia jasotzen lagunduko diegu, geroz eta gehiago erabiltzen dutelako Wikidata zein Wikipedia terminoak itzultzeko garaian.\nBigarren proiektua Teknopolis saioko bideoak igotzea izan da. EiTBren baimena lortzea, eta bideoetan zegoenaren lizentzia argitzea izan dira buru hausterik handienak. Bideoen lizentziek, eta bertan erabilitako musika eta irudi guztien egiletza zehaztea oso ariketa zaila da, eta aurrera begira ere ondo zehaztu beharko dira horrelako proiektuak. Bideoak txertatzen hasi garenetik, bideoak dituzten orrialdeek 41.819 ikustaldi izan dituzte.\nAzken proiektua izan da anbiziosoena, eta oraindik amaitzeko aukerarik ez duena: Wikispeech. AhoLabTTS teknologia baliatuz Wikipediako artikuluak automatikoki entzuteko aukera gehitzea zen erronka, baina sistemaren muga askorekin egin dugu topo. Bartzelonako Hackatoian ere landu dugu gaia, baina oraindik Suedian garatzen ari den beste teknologia baten menpe dago gurearen instalazioa. Espero dugu 2018an zehar instalatzea, baina gurea prest dago bide hori egiteko.\nSusa argitaletxearekin literatura eremua beste modu batez lantzeko aukera aztertu dugu. Proiektu bikoitza lantzen ari gara eurekin, oraindik ere amaitu gabe dagoena. Alde batetik Haur eta Gazte Literatura zein Euskal Literaturan egon behar diren funtsezko artikuluak eta gaiak aztertzeko eskatu diegu, eta dagoeneko lehenengoaren txostena badugu, adituek landuta. Curriculumean agertzen dena baino landuagoa da, eta bide orri bat ematen digu hurrengo urteetan Unibertsitateekin lantzeko, bereziki Haur eta Gazte Literatura lantzen den ikasgaietan, baina ez bakarrik.\nBestetik, Armiarmako datu baseak eta Wikidata koordinatzeko lana abiatu dugu. Horri esker, urte honetan zehar, euskarazko idazleen biografiak hobetu, literaturari buruzko informazioa gaurkotu eta ikerketa interesgarriak egiteko bideak irekiko dira. Liburuzainak\nDonostiako liburuzainekin egiten ari garen proiektua Hezkuntza Programarekin batzeko ahalegina egin dugu. Liburuzainak gure artikuluen zerrendan dagoen "Literatura Unibertsala" eremua lantzen ari dira aurten, eta zerrenda ere eurekin batera osatu dugu. Elkarlan adibide bikaina, gure ustetan.\nAltxorra du Ahotsak.eus ekimenak. Ia 50.000 bideo pasarte, 300 herri baino gehiagotan grabatuak, pertsona anonimo zein ezagunak, herri hizkeran historia eta etnografia egiten. Aurten egin dugun akordioetako bat eurekin landu dugu: 300 herri horietako euskararen lagin bat hartu eta dagokion herriko artikulura igotzea. Gainera, herri horretako euskararen egoera eta berezitasunen inguruko pasartea ere osatuko litzateke. Urte honetan zehar egingo da, eta dagoeneko hasi gara lehenengoak jasotzen.\nBerriak dituen bi proiektuko testuak libre uzteaz gain (GAL 30 urte eta Oroiteria), historia osoan zehar egin dituzten infografiak Wikimedia Commonsera igotzeko lan titanikoari egin diogu. 16.000 infografia baino gehiago, eremu guztietan, etiketatuta eta libre.\nInfografia hauen erabilera hurrengo ikasturteko estatistiketan aztertu ahal izango dugu, oraindik igotzeko prozesuan baikaude.\nUEUrekin bi bide ezberdin landu ditugu aurten. Alde batetik Udako Ikastaroetan hiru saiotan hartuko dugu parte. Bestetik, historiako liburuetako hainbat pasarte askatzeko elkarlana abiatu dugu.\nLehenengoari dagokionez, EWKE eta UEUren arteko elkarlan bidea sendotzea da helburua. Wikimedia proiektuetan trebatzeko ikastaroa, komunikabideen datuak aztertzeko ikastaroan eta WikiSenior deitu dugun esperientzia berri batean hartuko dugu parte.\nLiburuen askapen prozesua zaila izan da. Liburuetako testuen egokitasuna aztertzeaz gain, Wikisourcera igo ziren azkenean hainbat testu ez oso. Testu hauek ez dira oso baliagarriak etorkizunera begira, baina Wikiteka proiektua sortzeko ezinbestekoak izan dira, eta zentzu horretan oso baliagarri.\nEkimen txikia baina oso interesgarria izan da honakoa. Jone Uria bertsolariarekin matematikari buruzko hainbat definizio bertsotan emateko erronka abiatu genuen, eta bideo moduan igo ditugu sarera. Bideoek oso harrera ona izan dute, eta dagoeneko txertatuta daude dagozkien artikuluetan.\nHelburuko artikuluen hobekuntza\nEgindako lanaren erronka nagusia 12-16 urteko ikasleentzat kalitatezko artikuluak eskaintzea da, eta horretarako aurten egindako lan nagusietako bat Heziberri Curriculum dekretuan agertzen diren terminoen erauzketa izan da. Lana ez zen erraza izan, termino asko hala moduz atera behar izan direlako, baina egindako zerrendak aukera handiak eman dizkigu lanean jartzeko. Artikuluen zerrendak izan ditu bere kritikak: alde batetik Unibertsitateetan lana egitea zailtzen zuen, gai asko ezin zirelako modu errazean landu bertako ikasgaietan; bestetik, gaien aukeraketan hutsune nabarmenak zeudela argi zegoen, Curriculumeko erauzketa sistematikoa izan bada ere, barruan zer sartu eta kanpoan zer utzi jakitea zaila delako, batzuetan.\nSekve, la tre celo de ĉi tiu programo fariĝis defio kaj kiel defio ni prezentis. La ĉefa objektivo estas meti ĉiuj populara scio en la manoj de la tuta loĝantaro, pro tio ke kiu la ekzisto de pli da wikipedians fariĝas ilo kaj unu el la defioj ni proponis estis la evoluado de bazaj artikoloj, pliboniganta ilian kvaliton.\nHasiera batean 1.000 artikulu hobetzeko erronka jarri genuen, baina laster ikusi genuen zenbaki zehatz hori lortzea zaila izango zela, eta arloz arlo joan gara borobiltzen saiatzen. 1.710 artikulu daude zerrendan, eremu guztietan. Gure erronka 1.710 artikulu horiek hobetzea izan da, beraz.\nEstatistikak egiterakoan arazo zehatz bati egin behar izan diogu aurre: literatura eremuan egindako aldaketek pixka bat desitxuratzen dituzte emaitza orokorrak, ikasturtearen erdian aldatu baikenituen artikuluak, lehen aipatutako elkarlanen ondorioz. Hala ere, saiatu gara datu horiek ere era egokian aurkezten.\nAurten martxan jarritako beste ekimen bat hilabeteko lehiaketarena izan da. Sari polit batzuekin gutxi garatutako gaiei heldu diegu, eta wikilari berriak ere lortu ditugu bide honetatik. Hilabetero sortu den lehiarekin ehunka artikulu sortu eta hobetu ditugu, Afrikako historia, elikadura, emakumeen historia edo giza sexualitateari buruz. Hauek dira ekimena laburbiltzen duten estatistikak:\nRetrieved from "https://meta.wikimedia.org/w/index.php?title=Basque_Wikimedians_User_Group/Reports/2017-2018_school_year/eo&oldid=20625513"\nThis page was last edited on 7 November 2020, at 16:07.


Diagnostiko goiztiar batek tratamenduen eraginkortasun handiagoa ahalbidetu eta berma dezake. Tratamendu farmakologikoen eta ez-farmakologikoen batura, eragindako pertsona zaintzeko senideei emandako orientazioarekin eta zaintzailearen autozainketarekin batera, funtsezkoak dira eragindako pertsonaren autonomia mantentzeko eta luzatzeko eta, beraz, bizi-kalitate handiagoa izateko.\nAlerta seinaleak: Noiz joan medikuarengana\nOndoren azaltzen diren sintomak modu jarraian eta ageriko arrazoi fisikorik gabe ikusiz gero, medikuarengana jo behar da:\nMemoria-arazoak hitzorduak, elkarrizketak, gertakari berriak, objektoen kokapena gogoratzeko. Nolabaiteko garrantzia duten ahanztura, errepikakorrak, eguneroko jarduerak egiteko gaitasunean eragiten dutenak. Oroimen-galeraren pertzepzio subjektiboari garrantzia ematea.\nDespeisteak ohiko lekuetan. Egoera normal batean gidatzeko arazoak edukitzea, adibidez.\nDesorientazioa denboran, batez ere dara esanguratsuak (urtebetetzeak, urteurrenak) eta urtaroak ahaztea.\nKalkulu aritmetikoko erroreak agertzea, eta aurretik gertatu ez diren ortografien-faltak agertzea.\nHitz aproposa aurkitzeko zailtasuna eta errepikapenak. Adibidez, hainbat solaskideekin hitz egiteko zailtasuna.\nIzaera eta umore aldaketak, ageriko arrazoirik gabe. Jokabide pasiboa, ausentea, apatikoa, suminkorra edo desegokia.\nLoaren nahasmenduak: gauez, urdurintasuna; egunez, logura.\nEguneroko laneko edo etxeko lanak egiteko trebetasuna gutxitzea, eta, beraz, pertsonaren errendimendua eta eraginkortasuna gutxitzea alderdi guztietan, baina batez ere maila intelektualean.\nEgokitzeko gaitasuna gutxitzea familiako, gizarteko eta laneko arlo guztietan.\nErraz argitzen diren arazoak konpotzeko zailtasuna, hala nola bidaiak planifikatzea, gastuak egokitzea edo tresna berriak erabiltzen ikastea. Urrats jarraituak eta koordinatuak eskatzen dituzten zereginak egiteko zailtasuna.\nSintoma konduktualak edo psikikoak agertzea: antsietatea, depresioa, eldarnioak, sentsopertzepzio-nahasmenduak, deanbulazioak, suminkortasuna, agresibitatea, etab.\nAldaketa kognitiboen agerpena: goi-funtzioen alterazioak, hala nola oroimena, lenguaia, kalkulua, mugimendu-trebetasunak edo judizio- eta abstrakzio-gaitasuna, orientazio tenpoespaziala, etab.


2010/03 ~ sopelako gazte asanblada\nTailerrak Astelehenero Sekeko gaztetxean 17:00-20:00 txalaparta eta kitarra tailerrak, animatu eta parte hartu zure herriko Gaztetxean! Asanblada Eguenetan Eguenero Sekeko gaztetxean 19.00, animatu eta parte hartu zure herriko Gaztetxean! Domeka Beroak Domekero Sekeko gaztetxean 19:00etatik aurrera hanburgesa gozo eta giro ederraz gozatu! 2010/03/30\nSopelan Eguzki talde ekologista sortu gura dabe\nSopelako Eguzkiren mezua:TALDEA OSATZEN GABILTZA!!AUPA DANOI BADAKIZUENEZ SOPELAN TALDE EKOLOGISTA BIRSORTZEKO ASMOAREKIN GABILTZA!! NATURA ZAINTZEKO EKINTZA INTERESGARRIAK PRESTATZEKO ASMOAK MUGITZEN GAITU. INTERES BERDINAK PARTEKATZEN DITUEN EDOZEIN PERTSONAK PARTE HAR DEZAKE BERAZ ANIMA ZAITEZ, LEHENBAILEN HERRIAN TALDEAREN AURKEZPENA EGIN DEZAGUN!!ZERGAITIK ETA ZERTARAKO?Balio haundiko gune natural batean bizi garelako.Ingurune naturalak: desegin, birrindu, txikitu, haustu, deuzestu, ezereztu, suntsitu eta xahutzen dituzte, askotan guk horren berri jasotzen ez dugularik.Horrelako gertaerak tristura ematen digunoi, salaketak egiteko aukera; ibilaldiak egin eta garbiketetan parte hartzeko aukera, eta herria tsukuntzeko aukera izateko.Natura bihotzean daramagun pertsonak elkartu eta ingurune naturaletaz batera gozatu eta zaindu ahal izateko.Ezagutzen ez ditugun kutsadura mota berrietaz informatuta egoteko eta hauetaz eztabaidatu ahal izateko.Azken finean, guk geuk beharrezkotzat daukaguna egiteko.Anima zaitezte iritziak eman eta gauzak salatzera.http://eguzkisopela.blogspot.com/euskaltube.com bideoak | Izenburua: Gelditour | Erabiltzailea: aht\nGaztetxe berria Portugaleten\nIgarotako martxoaren 27an, eguerdiko hamabiak aldera, Portugaleteko Gazte Asanblada k deituta 100 gaztek okupazioaren aldeko kalejira burutu zuten udalerriko alde zaharreko kaleetan barrena. Manifestazioa bukatuta, Koskojales kalean kokatuta dagoen, eta urteak hutsik zeramatzan, etxebizitza bat okupatu dute. "2 urte luze daramatzagu kalean, alternatibak eraikitzen, gurea ere den herria eraldatzen. Hamaika ekintza burutu ditugu (Solstizio gauak, bideo-emanaldiak, hitzaldiak, kalejirak…), baina hauekin jarraitzeko ezinbestekoa dugun lanabesa GAZTETXEA da" adierazi dute PGA-ko kideek. Dagoeneko eskuratu dute bidean lagungarria izango duten tresna: "koskoenea gaztetxea"...Zorionak Portuko gazteria!Portugaleteko Gazte Asanblada:Udalak gazte isil, pasibo eta kontsumistak nahi ditu. Gu, Gazte Asanblada, ez gatoz bat inposatu nahi izan diguten bizitza ereduarekin. Portugaletek, eta Euskal Herriak, pairatzen duen sistemaren bitartez (arlo sozial, ekonomiko eta politikoan) gazteon etorkizuna baldintzatu nahi dute, baita hein handi batean lortu ere. Ballonti merkatal gunean nahi gaituzte, hirigunetik kanpo, etengabe erosketak egiten, kontsumitzen, isilik… Baina ez, ez dute lortu, ezta lortuko ere. Portugalete gazte aktibo, kritiko eta askez beteta dago.Honen erakusgarri dugu Gazte Asanblada. 2 urte luze daramatzagu kalean, alternatibak eraikitzen, gurea ere den herria eraldatzen. Hamaika ekintza burutu ditugu (Solstizio gauak, bideo-emanaldiak, hitzaldiak, kalejirak…), baina hauekin jarraitzeko ezinbestekoa dugun lanabesa GAZTETXEA da. Pausoa ematea erabaki dugu. Denona izan behar duen espazio autogestionatua eraikitzen hasi gara. Alde Zaharrak, eta Portugaletek, behar duen erreferentziazko gune kulturala bihurtuko dugu, Udalaren inolako eskusartze eta inposaketarik gabe.Horretarako denok gara beharrezkoak, bai gazteok baita auzokideak ere. Gu arduratuko gara hilda eta hautsez beteta zegoen etxebizitza hau garbitu eta bizirik mantentzeaz. Udalak zuri-beltzean hainbat urtez margotzen saiatu den kale hauek hamaika kolorez pintatuko ditugu! Denon artean egiten badugu denona izango da! Hurrengo asanblada: Marxoak 28, igandea, 19tan “Koskoenea Gaztetxean”.Ongietorriak izango zarete “KOSKOENEA GAZTETXEA”REN ATEAK PAREZ-PARE ZABALIK AURKITUKO DITUZUE! HERRI BAT, GAZTETXE BAT!!!http://www.herrikolore.org/\nGaur Plaza Beltza Kulturgunean earthlings dokumentala proiektatuko da\nGaur 19:30tan, Larrabasterrako Kulturgunean(Akilino Arriola, 59)\nMartxoaren 18an burutu behar zan “Burdinen arteko herria” liburuaren aurkezpena atzeratu da. Apirilaren 15ean, eguena, arratsaldeko 19:00etan da data berria, Plaza Beltza kultur gunean. Mitxel Sarasketaren eskutik, kolektiboaren historia eta gaurko errealitatea ezagutuko dugu.“Burdinen arteko herria” liburuak Euskal Preso Politikoen Kolektiboaren historia biltzen du.Liburu honek gure historiaren alde izkutuenetako bat kontatzen du. Estatu espainol eta frantsesak eraikitako kartzeletan milaka euskal herritarren jardunaz beteta daude bere orrialdeak. Batik bat, Franco hil eta ondorengo marko sasidemikratikoa gainditu nahian borrokaren hautua egin eta espetxeratu duten pertsonen ibilbidea, grina eta testagintza eskaintzen dizkigu.1936ko gerra hasi zenez geroztik, bi aste besterik ez dira izan euskal preso politikorik gabekoak. Fran Aldanondo askatu eta Xan Marguirault giltzapetu zuten arteko aldia, alegia. 1977ko abenduan izan zen, eta itxaropentsu bizi eta tinko jarduten zuen gure Herriari ukazioaren eta errepresioaren aukera baino ez zioten eman aurreratzean.Borrokaren bidea halabeharrez hartu zituzten milaka pertsona kartzelaratuak izan dira orduz geroztik. Bost mila baino gehiago dagoeneko. Espetxe barruko beren antolamendua, kezkak, gogoetak eta, edozeren gainetik, konpromiso testagintzak jasotzen ditu liburuak.Arnasa gure memorian, aurrera egiteko ezinbesteko eskarmentua, burdinak hautsiz eskuratuko baitugu askatasuna.\nApirilean, Txorimalo gaztetxeko lagunek 4.urteurrena ospatuko dute.Sarrerak eskuratu nahi badituzu ohiko lekuetan salgai egongo dira. Bazkari herrikoia + Kontzertuak 10€.Zorionak eta urte askotarako!\nBariku honetan Dimara goaz asteburu pasa. Indibeti baserrian lo egingo dugu eta inguruak ezagutuko ditugu; Zapatuan mendi irteeratxoa eta domekan Baltzolako kobak bisitatu. Helburua zonalde hori ezagutzeaz gain, taldean ondo pasatzea da, beraz animatzen bazarete gure email helbidera mezu bat bidali ezazue. sopelakoga@gmail.com\nEguenean danok kalera!\n20:00etan Udaletxeko plazan.\nZapatu honetan Sekeko Gaztetxean auzolanak burutuko dira.Besteak beste, hormak zarpeatu, eskonbroa jaso eta kanpokoa garbituko da.Goiz goizetik hasiko dira lanak, eguerdian bazkaria egongo da,indarrak bildu ahal izateko, eta arrastian beharrean jarraituko dogu, Gaztetxea txukun utzi behar da eta.Danok lanera Sekeko lehenbailehen martxan jartzeko!\nGaur Plaza Beltza Kulturgunean earthlings dokument...


"Asko ematen diote dantzari geure instrumentuek; horregatik itzuli naiz horien sustraietara" — dantzan.eus\nHemen zaude: Hasiera › Hemeroteka › "Asko ematen diote dantzari geure instrumentuek; horregatik itzuli naiz horien sustraietara"\n"Asko ematen diote dantzari geure instrumentuek; horregatik itzuli naiz horien sustraietara"\nSabin Bikandi Etnomusikologian doktorea\nBizkaiko musika giroan oso aktiboa bada ere, Londreseko Gold-smith College-n doktoratu zen Bikandi eta Renoko unibertsitateak argitaratu du bere tesia. Txapela buruan, munduan barrena dabil musika tradizio euskalduna etnomusikologian aditua den musikaria. Kontserbatorioan hasi eta musikaren sustraietara egin du bidea.\nTxistua, danbolina, euskal dan-tzak... tradizioa zergatik?\nEtxean jaso dugulako, euskaldunak garelako. Seguraski beste familia batetan jaiotakoa izango banintz txistua ez, klarinetea joko nuke orkestra batetan. Bestalde, kontserbatoriotik irtendakoa naiz ni; hara joan nintzen pentsatzen nuelako horixe zela gaitz guztien irtenbidea. Baina Vivaldi txistuarekin jota ezer gutxi aportatzen nuen, geure instrumentuek, ostera, asko ematen diote dantzari, horregatik bueltatu naiz instrumentuen sustraietara. Alejandrorengandik ikasi dut hori, danbolineru dantza maisuarengandik. Musikak eta dantzak elkarri eragiten diote; ez doaz bide bananduetatik.\nZer eman dio Aldekoak txistuari?\n"Dantzan jotzea" da Aldekoaren irakaspen nagusia. Nork jarraitu behar du nor? Dantzariak txistularia ala alderantziz? Bada, ez batak ez besteak ez du agintzen, dantzak ematen du neurria. Apurtzailea izan zen Aldekoa bere garaian: lehen txistulari alfabetatua izan zen baina, gerora, sustraietara bueltatu eta zaharren gordailu bihurtu zen. Azpimarratzekoa da ere, egun, Euskadi osoko dantzak jotzen saia-tzen garela eta Alejandrok bere ingurukoa baino ez zituela egiten, baina maisua zen horretan. Gaur egun, oso musikari teknikoak daude baina ez dituzte dantzak uler-tzen. Euskararen adibidea darabilgu sarritan: beharrezkoa da batua baina orain konturatzen gara etxekoa ere ez dugula galdu behar; zaharra berri dela batzuetan. Ba-tzuek esaten dute, slow foodarekin alderatuta, guk slow dance egiten dugula: lehenagoko dantza moldeetara egokitzen garela. Norberaren etxera bueltatzea dantza batua egitearen ordez, alegia. Alejandroren ekarpena da hori guztia.\nMusikaria zara baina asko garatu duzu alde akademikoa.\nGeure inguruan egiten ez diren galderak egiteko tresnak eman dizkit ikerketak. Hemen inoiz ez dugu galdetu dantza zer den, musika zer den, dantzaria edo musikaria nor den... Londresen, masterra egiten, horren garrantziaz jabetu nintzen eta horrelakoak galdetu nizkion Aldekoari. Adibide gehiago daude, bertsolaritza eta txalaparta kasu. Musika al da bertsolaritza, kanta-tzen dutelako? Musika al da txalaparta? Gauza hauetaz gogoeta egiteko ikasi behar da eta inguruko musikariak animatuko nituzke unibersitatetara joaten. Beste era batetara ikusten baitituzu gauzak arlo akademikoari esker.\n"Irakatsitakoa baino ez dakienak ez daki ezer ere ez".\nLiburu hasieran idatzitako neure aitaren esaldi bat da. Berak ez zuen ikasteko aukerarik izan baina oso argia zen. Galderak egin behar dira eta horixe bera da ikerketa. Ikerketaren parte bat bai, behintzat.\nNori dago zuzenduta liburua? Michigango balizko irakurlea aipatu duzue prentsa aurrekoan.\nArgi dago euskaraz idatzitakoa izango balitz bestelakoa izango zela liburua. Bertakook behar ez ditugun azalpenak daude eta, bestalde, bertakook entzuteko gai ez garen gauzak sartu ditut ere bai. Ingelesa izanik XXI. mendeko hizkuntza, bertan egon behar dugu. Gainera, urrutikoentzat idatzitakoa izanda, autokritika egiteko bidea ematen dit.\nEuskal tradizio musikalaz hitz egitean beti daude txistua, danbolina, soinua... Enrique Solinis musikariak esan zuen behin, gitarra eta biolina ere badirela euskal tradizioan garrantzitsuak.\nLaguna daukat Solinis eta bat nator berarekin. Esku-soinua heldu zenean arrotza zen Euskal Herrian. Orain, bestalde, ematen du, lehen trikitixa Barandiaranek aurkitu zuela Santimamiñeko koban! Egungo gizartean musika tresnek ere dute ukitu politiko eta etnikoa eta sakonago begiratu behar da: musikaren funtzioa dantza izanik berdin dio soinua, txistua ala gitarra jotzenden.


Kapsulak Dietonus erosi Ibizan\nKapsulak Dietonus Ibizan\nAgindu Dietonus Ibizan\nDietonus in argaltzeko kapsulak promozio baterako lor daitezke Ibizan fabrikatzailearen webgune ofizialean. Espainiak bidalketa zerbitzuak posta bidez, mezularitza bidez eskaintzen ditu. Dietonus kapsulak eskatu behar badituzu, fabrikatzailearen webgunean dagoen inprimakia bete behar duzu eta, ondoren, produktua 39 € prezioan eska dezakezu.\nGaldeketan, adierazi zure telefono zenbakia eta izena. Ordubete barru, kudeatzailea zurekin harremanetan jarriko da eskaera prozesatu eta berehala galdera guztiei erantzuteko, eta zehaztu duzun helbidera bidaltzeko eta eskaera berresteko. Paketea postetxean har dezakezu edo mezularitza batek zure etxera eramango du. Ordainketa eskaera jaso ondoren. Aldez aurretik ordaintzea eskatzen baduzu, iruzurgileak dira.\nNola erosi Ibizan Dietonus\nEskatu Dietonus Ibizan kapsulak gure webgunean\nJende askok galdetzen du non erosi Dietonus argaltzeko kapsulak Espainian. Erremedio ez da lineako farmazietan eta farmazia konpainien apaletan aurkitzen. Kapsulak fabrikatzailearen webgune ofizialean eska ditzakezu galdetegia bete eta eskaera berretsi ondoren.\nZalantzarik izanez gero, konpainiako arduradunek beharrezko informazioa emango dute ordainketari, erabilera argibideei, ziurtagiriei buruz. Dietonus entregatzea posible da Eivissan. Sendagaia eskaera baieztatzen den unetik 1-2 eguneko epean entregatuko da. Kapsulak Ibizan (Espainia) mezulari bidez eskatzeko, urrats sinple batzuk jarraitu behar dituzu:\nJoan enpresaren webgune ofizialera.\nEskaera bat gunean uzten duzu.\nItxaron kudeatzailearen deia.\nZehaztu entrega helbidea.\nBerretsi kapsularen ordena.\nOrdaindu paketea posta bidez edo mezularitza bidez jaso ondoren 39 € prezioan.\nPromozioaren iraupena mugatua da. Bizkortu erostera% -50eko beherapenarekin. Egun pare batean Ibizan kapsulak izango dituzu. Mezularitza zure helbidera bidaltzeko kostua beste hirietako bat izan daiteke. Salgaiak posta-bulegoan edo paketea entregatuko duen mezulariaren bidez edo mezulariaren eskuetan jaso eta ordaindu ahal izango dituzu, ez da aldez aurretik dirua transferitu beharrik. Eskaera linean egin dezakezu.\nErosi ditzakezun Espainiako hiriak Dietonus\nDietonus Granadan Dietonus Sevillan\nDietonus Malagan Dietonus Tenerifen\nDietonus Palma de Mallorcan Dietonus Alacanten\nDietonus Almerian Dietonus Avilesen\nDietonus Fuerteventuran Dietonus Heron-en\nDietonus Jerez de La Fronteran Dietonus La Corunan\nDietonus Lanzaroten Dietonus Kanaria Handiko Las Palmasen\nDietonus Menorcan Dietonus Murtzian\nDietonus Reusen Dietonus Donostian\nDietonus Santa Cruz de La Palman Dietonus Santanderren\nDietonus Santiago De Compostelan Dietonus Vigon\nZein ariketa egin pisua galtzeko?\nArtikuluak pisua galtzeko zer ariketa egin, emaitzak lortzeko elementu hau edo beste nola egin behar den eta entrenamendu egutegia nola eraikitzeari buruz hitz egiten du.\nGaur egun Ducan dietarekiko interesa beste modako dieta murrizketekiko interesa baino askoz ere handiagoa da.\nNola galdu 10 kg astean?\nPisua azkar galtzeko arriskuak. Ariketa fisikoa eta dieta aukera arrazionala astean 10 kg pisua galtzeko.\n19 Apirila 2021\nEskatzeko Dietonus Ibizan % 50 bakoitza


EH Bildu Amasa-Villabona - Batzen gaituen bidea\nAngel Oyarbide eta Jone Amonarriz. Gure Esku Dago-ko kideak.\nEz zuen inoiz hasi beharko, baina abian da Kataluniako buruzagi sozial eta politikoen aurkako epaiketa. Epaiketa historikoa oso hurbiletik jarraitzen ari gara Euskal Herrian, jakitun garelako demokrazia akusatuen aulkian esertzeak katalanei ez ezik guri ere zuzenean eragiten digula; demokraziaren aurkako erasoekin herritar guztion eskubideak daudelako jokoan.\nEpaiketan, ordea, akusatuak ez dira euren buruak defendatzera joan, demokrazia errespetatzen ez duen estatu bat salatzera baizik. Eta lortzen ari dira. Izan ere, epaiketaren lehen egunetik argi ikusi dugu: Espainiako sistema politiko eta judiziala daude benetan akusatuen aulkian. Defentsak Estatua ari dira salatzen, eta Fiskaltza eta Vox Estatuaren defentsa egiten ari dira. Gero eta adierazpen gehiago entzun, batekoenak zein bestekoenak, orduan eta argiago berresten ari gara ideia hori. Erabat agerian geratzen ari da, beste behin ere, Espainiako estatuaren defizit demokratikoa eta auzi politikoei konponbide politiko eta demokratikoak emateko borondate falta.\nProzesu judizial honetan, oinarrizko eskubideak urratu dira: adierazpen askatasuna, askatasun ideologikoa, manifestazio eskubidea, biltzeko eskubidea, greba eskubidea... Auzi honetan, argi eta garbi, eskubide horien erabilera jazartzen ari dira. Herri mobilizazioa eta disidentzia politikoa kriminalizatzen saiatzen ari dira.\nGuk, ordea, ezin dugu onartu oinarrizko eskubideen murrizketarik. Ez Katalunian, ez Euskal Herrian, ez inon. Oinarrizko eskubideen murrizketen aurrean adi egon behar dugu, eta zorrotz zaindu behar ditugu eskubide horiek, eta erabili ere bai; hain justu, Jordi Cuixart Omnium Culturaleko presidenteak esan bezala, «eskubideak erabiliz defendatzen» baitira. Hormak eta harresiak ez ditugu maite, baina beharrezkoa bada, oinarrizko eskubideen eta askatasunen defentsan eta injustiziaren kontra giza harresiak osatzen jarraituko dugu. Izan ere, ez dugu oinarrizko eskubideak errespetatzen ez dituen inongo erregimenean bizi nahi. Benetako demokrazia batean bizi nahi dugu.\nEpaiketan zehar ere ikusi dugu: 12 akusatuekin batera, Fiskaltzak, Estatuaren abokatutzak eta Vox alderdiak erabakitzeko eskubidea ere epaitu eta zigortu nahi dute. Eta herritarrok ozen esan eta erakutsi dugu kalean, behin eta berriz; erabakitzeko eskubidea ez da delitua, autodeterminazio eskubidea ez da delitua. Bozkatzea ezin da inoiz delitu izan.\nAkusatuen aulkian dauden Kataluniako ordezkari politiko eta sozialak\nAlderantziz, erabakitzeko eskubiderik gabe, ez dago demokraziarik. Mundu justuago bat eraikitzeko oinarria da. Bozkatzea konponbiderako giltza da. Eskozian, Quebecen, Ipar Irlandan, Katalunian, Euskal Herrian eta edonon. Badakigu batzuek oztopoz bete nahi dutela erabakiaren bidea, baina ziur gaude, elkarlanaren bidez, herrien arteko elkarlanaren bidez, eta euskaldunon arteko elkarlanaren bidez, traba horiek guztiak gainditu ahal izango ditugula.\nLurraldearen zatiezintasuna oinarrizko eskubideen gainetik jartzen duen erregimen baten aurrean, bestelako zoru baten gainean eraiki behar dugu euskal herritarrok gure etorkizuna, denon artean, auzolanean. Zoru hori osatzea da datozen hilabeteetako benetako erronka. Ez gara hutsetik abiatzen.\nHamaika dira azken hilabeteotan, herri erantzun gisa, Kataluniara bidali ditugun elkartasunezko besarkadak: manifestazio jendetsuak, elkarretaratzeak herriz herri, hitzaldiak, mahai-inguruak, Bartzelonara bidaiak, ikus-entzunezkoak, gutunak, mezuak... Azken besarkadak aurrez aurre emateko aukera izan dugu, gainera; Puigdemont presidentearen arreba Montse Puigdemonti, Donostiako aterki horien manifestazioan, eta Quim Torra Kataluniako presidenteari, duela bizpa hiru aste Agirre lehendakariak eta Companys presidenteak elkarrekin erbestera egindako bidearen oroimen ekitaldian. Duela 80 urte elkarrekin egin genuen exiliorako bidea; gaur, askatasunerako bidea dagokigu elkarrekin egitea.\nBide batez, artikulu hau baliatu nahi dugu besarkada handi bana bidaltzeko aurrez aurre egon ezin garen eta akusatuen aulkian zaudeten guztiei, eta, bereziki, bidegabeki preso zaudetenei eta zuen senideei. Une zail hauetan, Jordi Cuixart, Jordi Sanchez, Oriol Junqueras, Joaquim Forn, Josep Rull, Dolors Bassa, Jordi Turull, Raül Romeva eta Carme Forcadell, jaso ezazue besarkada bero bat, euskal herritarron elkartasunez eta kemenez betea. Ez zaudete bakarrik. Zuen duintasunak indarra ematen digu eta zuen lezioek determinazioa.\nAurretik esploratu gabeko bideak irekitzea dagokigu orain. Gure premisa da askatasunera eramango gaituen bidea elkarrekin egitea; nork bere urratsak eginez, baina elkarri eskua emanda. Horregatik, datorren martxoaren 16an Madrilgo manifestazioan izango gara, ANC, Omnium Cultural eta mobilizazioarekin bat egin duten hamaika eragile sozial eta politikorekin batera, Espainiako estatuaren errepresio bidegabe eta neurrigabea irmoki salatzeko eta auzi politikoei konponbide politiko eta demokratikoak eman behar zaizkiela aldarrikatzeko. Elkarrekin.\nEra berean, martxoaren 31rako Bilboko Euskalduna jauregian ekitaldi berezia antolatzen ari gara. Orain arte lortu dugunari balioa emateko eta etapa berri bati ekiteko. Erabakitzeko pauso berriak eta eraginkorrak emateko garaia delako. Elkartasunetik elkarlanera pasatuz, jarraituko dugu argiztatzen Katalunia eta Euskal Herria batzen gaituen bidea.


'Bioin' eta 'Sabin Urdai' omenduko dituzte Markina-Xemeingo Santutxu auzoko jaietan -Lea-Artibai eta Mutrikuko Hitza : Lea-Artibai eta Mutrikuko Hitza\n'Bioin' eta 'Sabin Urdai' omenduko dituzte Markina-Xemeingo Santutxu auzoko jaietan\nMarkina-Xemeingo Santutxu auzoko baseliza.\n12:00etako meza nagusiaren ondoren hasiko da ekitaldia. Soinu txiki eta handien erakusketa egingo da eta soinu joleak eta bertsolariak batuko dira ekitaldian. Lutxurdixo eta Goiok egingo dute soinu txikien erakustaldia, soinu handiena, berriz, Marije Errezildarrak egingo du. Mañukortak eta Zeberiok egingo dute bertsotan. Oroimen ekitaldiagaz gain MTB cross-country txapelketa ere lehiatuko da Santutxun. Cross country mountain bike lasterketako sailkapen probak 09:00etan hasiko dira, eta finala, 11:30ean izango da. Bestalde, urtero modura, briska eta bolo txapelketak jokatuko dira arratsaldean. Briskan izena emateak 10 euro balioko ditu, eta 17:00etan hasiko da norgehiagoka. Boloetan izena emateko, berriz, 5 euro ordaindu beharko dira. txapelketa 18:00etan hasiko da. SARIAK: Briska txapelketa\n120 euro eta garaikurra\n60 euro eta garaikurra


Sexu Games – Free Online Porn Jokoak Xxx\nSexu-Jokoak Da Barregarriena Gamers\nBeroena Sexu-Jokoak Dira Sexu jokoak\nSexu-jokoak izan egiteko urtebete baino gehiago dugu, eta gune hau sortu nahi dugulako batzuk eskaintzen kalitatea helduen joko guztiak bihurria jokalari interneten. Noiz sartu gure webgunean izango duzu nabarituko dugu masiboa kategorien zerrenda. Eta ikusi behar duzu, zerrenda tags oinarritzen kink hitz hori erabiltzen dugu, antolatzeko bilduma hau. Du ezer behar izatea, eta guztiak dator onena grafikoak. Izan dugu, jokoak, batetik, belaunaldi berriak, hau da, eskaintzen duzun gehienak errealista helduen joko esperientzia web orrian., Joko horiek izango duzu bezala sentitzen zara, madarikatu bat, delako lortuko duzu, kontrol-ekintza guztiak zure avatar. Guztiak joko honetan gune prest daude duzu egin cum crazy bezala, eta, beraz, arakatzen hasi eta aurkitu zure gogoko kink nahi cum kalera.\nPlataforma Handi Bat Hardcore Joko\nBatzuk ditugu berriena jokoak interneten gure gunean dugu, eta eskaintza berri bat plataforma hori guztia behar izatea garbi eta azkar arakatzen. Lortuko duzun guztia hemen bilaketa aurreratua tresnak komunitatearen ezaugarriak. Iruzkina atal pean joko bakoitzeko aktiboak dira eta foro gure gune beteta interesgarria hari buruzko fantasiak eta esperientziak pertsona partekatu gainerako jokalariek. Guztiak erabili ahal izango duzu komunitatearen ezaugarriak gure web anonimoki. Gozatu gehien moderno eta diskretuak porno esperientzia web hemen.


Astean zehar parte-hartzaileek hamaika ekintzetaz gozatzeko aukera izango dute. Lehenengo hiru egunetan zehar, Speed Networking saioak antolatuko dira, kolaborazio edo partner berriak topatzeko aukera ezinhobea. Ostegunetik aurrera, ekintzaileak 3 egun eta 2 gauetan zehar elkarrekin biziko dira; egunean zehar formazio tailerrak, hitzaldiak eta speed mentoring saioak egongo dira adituekin. Lehenengo edizio honetan emakumeen lidergoa aitortuko da, eta hori dela, emakume adituak hurbilduko dira topaketara.\n#BBSC topaketan konfundatzaileak aurkitu, ideiatik gutxieneko produktu bideragarrira pasatzen ikasten edo fundraisingak nola funtzionatzen duen ikusiko dute bertaratzen direnek. Gainera, ideia berritzaileak sarituak izango dira. Saria 10.000 eurokoa izatera iritsi daiteke.\nParte hartu nahi dutenek abonamendua lortu beharko dute, ostatua, janaria, ekimenerako sarbidea eta jai sorpresa baterako sarrera ekartzen duena. Informazio gehiago nahiz izanez gero, hona jo.\nNext #GazteKLUBA hemen da, eta asteburupasa egingo dugu!